**3. számú melléklet**

**Felújítási Kötelezettség felújítási technológiájának műszaki leírása**

**Meglévő Utca**

Épített burkolat szélesség: 4,7-4,9 m

Forgalmi sáv száma: 1

Jobb oldalon kijelölt szegély melletti párhuzamos parkolás: 2,0 m

Bal oldali járda szélesség: 1,6-1,9 m

Jobb oldali (ingatlan felőli) járda szélesség: 1,0-1,4 m

Szegélymagasság: 5-10 cm

Keresztmetszeti szélesség: 7,5-8,0 m

Hossz: 195-200 m

**Felújítási technológia**

Az Utcán csökkentett várakozóhely kijelölés mellett, alapvetően vegyes használatú természetes kő anyagú utca kerül kialakításra. Az eltérő funkciójú felületeket az alkalmazandó anyaggal is hangsúlyozzuk, azaz az útpálya a jelenlegi elképzelések szerint bazalt, gyalogos-parkolósáv világosabb andezit kiskockakőből valósulna meg legyező alakú fektetéssel. Az Építtető más, műszakilag egyenértékű anyagokat is alkalmazhat, az eltérő funkciójú felületek elkülönítésének megtartása mellett.

A járda és az útfelület egy szintbe, a mai járda szintjére kerül (így a közművek takarása nem csökken). Az eltérő anyaghasználat mellett a forgalmi sáv és gyalogos felületek elválasztására fényvisszaverő prizmás elemek kerülnek elhelyezésre.

Az Utcában egységesen az épületek homlokzatára függesztett közvilágítás megtartandó (mely légvezetékkel van összefűzve) és figyelembeveendő a tervezett épületnél is, amely visszahelyezésre kerül a homlokzatra az építkezést követően.

A tervezett burkolatfelületek egységesen „A” terhelési osztálynak megfelelő pályaszerkezet kialakítását teszik lehetővé. A tervezett rétegrend a következő:

* 9x9x7 cm kiskockakő burkolat
* 3-4 cm bazalt fektetőzuzalék Z2/5
* változó vastagságú CKt kiegyenlítés
* fugákat a kőmagasság legalább 2/3-áig, de minimum 3 cm mélységben teljesen ki kell tölteni műgyanta kötésű, a forgalmi terhelésnek megfelelően megválasztott (pld. ROMPOX®) fuga anyaggal

Az Utcában a járda 10-15 cm vastagságban kerül visszabontásra, valamint az út esetében az azon található kopóréteg kerül visszabontásra. Az így létrejövő felület szükség szerinti kiegyenlítését követően a felületre új, egységes kőburkolat kerül elhelyezésre.

A magassági kialakítás során a meglévő víznyelők környezetébe a mélypontok elhelyezésre kerülnek, így a vízelvezetés rendszere nem változik, azokat a részletes tervezés során felül kell vizsgálni.

A forgalomcsillapított Utcában a meglévő közművek figyelembevételével az elhúzott vonalvezetésű forgalmi sáv (autó közlekedés ~3,50 m) mellett, amennyiben a közműszolgáltatók támogatják és észszerűen, gazdaságosan megoldható, valamint szakmailag javasolt, ültetett fák kerülnek elhelyezésre. A tervezés során ezen szempontok alapján az Építtető megvizsgálja annak lehetőségét, hogy az ültetett fák elhelyezése a fentiek szerint megvalósítható-e. Amennyiben a faültetés közműkiváltással járna, vagy észszerűen, illetve gazdaságosan nem kialakítható, vagy szakmailag nem javasolt, dézsás fák kerülnek elhelyezésre.

Az utak építésének, forgalomba helyezésének és megszüntetésének engedélyezéséről szóló 93/2012 (V.10.) Korm. rendelet 4. § (1) bekezdése szerint nem útépítési engedélyköteles a jelen melléklet szerinti utcafelújítás, azonban a felújítás megvalósításához útépítési és forgalomtechnikai tervek készítése és azok kerületi önkormányzat, valamint a Budapest Közút Zrt. általi jóváhagyása szükséges. A tervekre az ún. e-közműjóváhagyást is kell kérelmezni.