Iktatószám:

**KÖZSZOLGÁLTATÁSI SZERZŐDÉS**

**előadó-művészeti szolgáltatások tartós biztosítására**

**egységes szerkezetben az 1. számú módosítással**

amely létrejött

egyrészről

**Budapest Főváros VII. Kerület Erzsébetváros Önkormányzata**

Székhely: 1073 Budapest, Erzsébet krt. 6.

Statisztikai számjele: 15735708-8411-321-01

Adószám: 15735708-2-42

Bankszámlaszám: 10403239-00033032-00000009

Képviseli: Niedermüller Péter polgármester

mint **Önkormányzat** (a továbbiakban: Önkormányzat)

másrészről

**Bethlen Téri Színház Közhasznú Nonprofit Korlátolt Felelősségű Társaság**

Székhely: 1071 Budapest, Bethlen Gábor tér 3. fszt. 5.

Cégjegyzékszám: 01-09-970458

Adószám: 23541694-2-42

Bankszámlaszám: 10102086-07853000-01003001

Képviseli: dr. Váczi László ügyvezető

mint **Szolgáltató** (a továbbiakban: Szolgáltató) között (a továbbiakban együttesen: Felek)

alulírott helyen és időben az alábbi feltételek szerint.

**I. Preambulum**

* 1. [[1]](#footnote-1)Az Önkormányzat, figyelemmel a Magyarország helyi önkormányzatairól szóló 2011. évi CLXXXIX. törvény 13. § (1) *bekezdés* 7. pontjára és a 23. § *(5) bekezdés 13.* pontjára kiemelten fontosnak tekinti a kerületi kulturális élet megfelelő formában történő támogatását, színvonalának biztosítását, ideértve a színvonalas színházi előadásokat nyújtó előadó-művészeti szervezettel történő együttműködést. Mindezek megvalósulására Felek az alábbi szerződést kötik az előadó-művészeti szolgáltatások tartós biztosítására az Önkormányzat kulturális közszolgáltatási feladatainak ellátása érdekében.

1.2. A Szolgáltató e szerződés aláírásával kijelenti, hogy az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény előírásainak és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény VII. fejezetében foglaltaknak maradéktalanul megfelel, amely feltétele a szerződés érvényességének. A Szolgáltató továbbá kijelenti, hogy nem végez olyan tevékenységet, amelynek nyújtása egyéb jogszabályokban meghatározott feltételeken alapuló engedélyhez van kötve és a közszolgáltatási szerződés gátját képezi.

**II. A közszolgáltatási szerződés tárgya**

2.1. [[2]](#footnote-2)Az Önkormányzat és a Szolgáltató között létrejövő jelen szerződés tartalma a következő:

2.1.1. A Szolgáltató szakmai együttműködést vállal az Önkormányzattal. Vállalja a kerületi művészeti-kulturális kapcsolatok építését, közvetítését és propagálását a színház befogadó színházi jellegéből *adódóan előadó- és vizuális művészet* területeken, *szerepet vállal* az Erzsébetváros testvérvárosaival való kulturális *kapcsolatokban*, kölcsönös szakmai segítségnyújtás tekintetében.

2.1.2. Szolgáltató vállalja továbbá, hogy:

1. a színháztermet *évi két, a kávézót évi két alkalommal* térítésmentesen az Önkormányzat rendelkezésére bocsátja. *Az igénybevétel időpontját a felek kötelesek legalább 3 hónappal a tervezett időpont előtt egyeztetni.*
2. *évi négy alkalommal a színházban önköltségi áron lehetőséget biztosít önálló kezdeményezésű színházi előadások bemutatására. Az előadás bemutatásához szükséges technikai és promóciós szükségleteket, saját meglévő erőforrásain túl, csak a költségek megtérítése esetén köteles biztosítani. Az előadások időpontjait a Felek az előadás dátumát megelőzően legalább 3 hónappal egyeztetik. Mindezek és az előadás egyéb paraméterei minden esetben külön írásos megállapodásban kerülnek meghatározásra.*
3. *20% kedvezményt biztosít a VII. kerületi lakosoknak a színházi jegyáraiból.*
4. *napközi-jellegű, a színház műfajaiból adódó saját tematikájú táboraira a kerületben lakó diákok számára 30%-os kedvezményt biztosít.*
5. *óvodás korú gyermekek, általános és középiskolásoknak szóló beavató színházi programjaira a kerületben működő köznevelési intézmények számára 40%-os kedvezményes részvételi lehetőséget biztosít.*
6. *saját tematikus színházi rendezvények (fesztiválok, évfordulók, események) szervezését, lebonyolítását, rendezését, melyekre bizonyos esetekben az Önkormányzat külön programtámogatást biztosít. Ezekre a felek külön írásos megállapodást kötnek.*
7. *szakmailag együttműködik az Önkormányzat kulturális és szociális intézményeivel*

*h) legalább évi 10 térspecifikus színházi előadás valósít meg ingyenesen a VII. kerületi társasházak lakói számára, melyeknek helyszínéről és időpontjáról előzetesen értesíti az Önkormányzatot.*

*i) a saját hatáskörben szervezett előadásaira összesen évi 92 db jegyet ajánl fel az Önkormányzat számára. A jegyeket év közben folyamatosan, az egyes előadásokra felszabaduló helyek, illetve a szabad kapacitás figyelembevételével biztosítja.*

2.2. Az Önkormányzat megbízza a Szolgáltatót a 2.1. pontban felsorolt színházi és kulturális programok megszervezésével, létrehozásával, bemutatásával, együttműködések kialakításával, a kerület kulturális életének fellendítésének elősegítésére.

**III. [[3]](#footnote-3)A szerződés időtartama**

3.1. Felek a szerződést 2020. január 1-jétől kezdődően *2031. december 31-ig tartó határozott* időszakra kötik, amely időszakban a szerződés elősegíti a Szolgáltató folyamatos működését, és szabályozza a kölcsönös kötelezettségvállalások alapszintjét.

3.2. Felek kötelezettséget vállalnak arra nézve, hogy a szerződés felülvizsgálata céljából minden év október *31*. napjáig tárgyalásokat kezdenek *a támogatási összeg*, a kölcsönös támogatások, illetve vállalások esetleges kibővítése tárgyában. A szerződés feltételeinek teljesítését minden év október hónapjában felülvizsgálják, esetleges módosítására javaslatot tesznek. *A felülvizsgálat eredményeként Felek az Önkormányzat költségvetési lehetőségeinek figyelembevételével módosíthatják a támogatás összegét, ami nem lehet kevesebb, mint a mindenkor hatályos szerződésben meghatározott összeg.*

**IV. A Felek jogai és kötelezettségei, a szerződésben megjelölt feladat ellátásának személyi és tárgyi feltételei**

4.1. A Szolgáltató vállalja, hogy együttműködik Budapest VII. kerület más kulturális és közéleti szervezeteivel.

4.2. A Szolgáltató kijelenti, hogy a 2.1. pontban meghatározott feladatainak ellátásához szükséges szakértelemmel és tárgyi feltételekkel rendelkezik, s vállalja, hogy a feladatait magas szakmai színvonalon, legjobb tudása szerint látja el.

4.3. A feladatok megvalósulásának helyszíne a Bethlen Téri Színház, amely a 1071 Budapest, Bethlen Gábor tér 3. szám alatt (33292/2/A/5 hrsz.) található önkormányzati tulajdonú ingatlanban működik. Az ingatlant Szolgáltató a jelen szerződéstől független szerződés keretében bérli az Önkormányzattól.

4.4. Az Önkormányzat vállalja, hogy a tárgyévi költségvetésében biztosítja az 5.1 pontban meghatározott, a 2.1. pontban szereplő feladatok ellátásához szükséges előirányzatot.

4.5. Az Önkormányzat jogosult a Szolgáltató tevékenységét ellenőrizni. Amennyiben a Szolgáltató nem a megfelelő minőségű színvonalon végzi feladatát vagy mulasztást követ el, a konkrét hiányosság pótlására az Önkormányzat haladéktalanul írásban felhívja a Szolgáltató figyelmét. A Szolgáltató a felhívásban foglaltaknak haladéktalanul köteles eleget tenni.

4.6. A szakmai színvonal biztosítása érdekében a Felek vállalják, hogy az esetlegesen felmerülő vitás kérdésekben egy független, közösen felállított 3 tagú szakmai bizottság felülbírálási javaslatot tehet, melynek javaslatát magukra nézve kötelező érvényűnek tekintenek.

4.7. A Felek rögzítik, hogy ha a Szolgáltató feladatának ellátásához speciális szakértelem vagy képesítés szükséges, a Szolgáltató jogosult megbízottat vagy alvállalkozót igénybe venni. Az igénybe vett megbízott vagy alvállalkozó magatartásáért a Szolgáltató úgy felel mint a sajátjáért.

4.8. A Szolgáltató kötelezettséget vállal arra, hogy a 2.1. pontban foglalt feladatait az Önkormányzat igényeit figyelembe véve és vele egyeztetve, együttműködve látja el.

4.9. Az Önkormányzat az év közben előre nem látható kulturális esemény igényének felmerülésekor írásban kérheti a 2.1. pontban adott megbízás módosítását, melynek a Szolgáltató köteles a legjobb tudása szerint eleget tenni.

4.10. A Felek 2.1. pontban meghatározott feladatok teljesítése érdekében kötelesek együttműködni és egymást kölcsönösen tájékoztatni. Amennyiben a Szolgáltató a feladatait bármely okból nem tudja teljesíteni vagy teljesítésében akadályoztatva van, erről az Önkormányzatot haladéktalanul köteles értesíteni. Az értesítési kötelezettség elmulasztásából eredő kárért a Szolgáltató felel.

4.11. A Szolgáltató köteles a tevékenységéből eredő, harmadik személynek okozott károkat megtéríteni, amennyiben felelősségét jogerős kötelező bírósági vagy hatósági határozat megállapítja. Harmadik személyek felé kártérítési kötelezettséggel tartozik a jelen szerződésben meghatározott feladatok elmulasztásával, illetve nem megfelelő elvégzésével vagy elvégeztetésével okozott károkért.

4.12. Amennyiben a feladatok teljesítése Szolgáltatónak fel nem róható okból átmenetileg megszakad, szünetel, illetve késedelmet szenved, azt a Szolgáltató a külső körülmény megszűnését követően haladéktalanul köteles pótolni.

4.13. Szolgáltató köteles a rendkívüli, előre nem látható eseményekről az Önkormányzatot haladéktalanul értesíteni.

4.14. Szolgáltató a saját kiadású műsorfüzetein, plakátjain köteles Erzsébetváros Önkormányzatát támogatóként feltüntetni.

**V. Az Önkormányzat által nyújtott támogatás összege és felhasználásának módja**

5.1. [[4]](#footnote-4)Az Önkormányzat kötelezettséget vállal arra, hogy a Szolgáltató a 2.1. pontban foglalt feladatok ellátása érdekében *2020. évtől* a szerződés időtartama alatt a tárgyév január 1. – december 31. közötti időszakra évente *3.000.000Ft, azaz hárommillió forint, 2022. évtől évente 6.000.000 Ft*, azaz *hatmillió* *forint* támogatást biztosít.

5.2. [[5]](#footnote-5)Az Önkormányzat vállalja, hogy az 5.1. pont szerinti támogatási összeget az előző évben nyújtott támogatás felhasználásáról készített beszámoló elfogadását követően haladéktalanul, legkésőbb a tárgyév *április 30.* napjáig átutalás útján teljesíti a Szolgáltatónak, a Szolgáltató MKB Banknál vezetett 10102086-07853000-01003001 számú bankszámlájára*. A támogatás a 2022. évben két egyenlő részletben, 2022. március 31. és 2022. október 31. napjáig kerül kifizetésre.*

5.3. [[6]](#footnote-6)Szolgáltató köteles az 5.1. pont szerinti támogatást a 2.1. pontban meghatározott feladatok ellátása érdekében felhasználni. *A támogatás legfeljebb 80%-a fordítható a programokhoz közvetlenül nem kapcsolódó közvetett költségekre, a támogatás fennmaradó összege a 2.1. pontban foglalt programokhoz közvetlenül kapcsolódó kiadásokra használható fel. Közvetett költségként számolható el különösen, de nem kizárólagosan:*

1. *anyagköltség (fenntartási és üzemeltetési anyagok, nyomtatvány, irodaszer, számítástechnikai fogyóeszközök),*
2. *igénybevett szolgáltatások (bérleti díj, javítás, karbantartás, posta, telefon, kommunikációs költségek, raktározás, szállítás, rakodás költsége, ingatlan üzemeltetéséhez kapcsolódó szolgáltatások és anyagköltségek)*
3. *egyéb szolgáltatások költsége (közüzemi díjak, jogszabályi megfelelést segítő szolgáltatások, bankköltség, szervezet- és humán-erőforrás fejlesztési költség)*
4. *személyi jellegű költségek (bérköltség, megbízási díj, személyes teljesítéshez kötött vállalkozási díj, egyszerűsített foglalkoztatás költsége)*
5. *felhalmozási költségek (kis értékű tárgyi eszközök, szellemi termékek, immateriális javak).*

5.4. Szolgáltató köteles a támogatás jelen szerződésben meghatározott időpontban történő felhasználását akadályozó bármely okról azonnal értesíteni az Önkormányzatot.

5.5. [[7]](#footnote-7)Szolgáltató köteles biztosítani, hogy az Önkormányzat a szerződésben rögzített cél megvalósulását ellenőrizhesse, és *köteles* minden, az ellenőrzéshez szükséges felvilágosítást és egyéb segítséget az ellenőrzésre jogosult részére megadni.

5.6. Szolgáltató köteles a támogatás összegét elkülönítetten kezelni és a felhasználást dokumentáló számlákat, bizonylatokat, egyéb okiratokat az Önkormányzat vagy egyéb ellenőrzésre jogosult szervek által ellenőrizhető módon kezelni és nyilvántartani.

**VI. [[8]](#footnote-8)Központi költségvetési támogatás összege, felhasználásának módja**

**VII. [[9]](#footnote-9)Az Önkormányzat által nyújtott támogatás elszámolása**

7.1. Szolgáltató köteles az 5.1. pont szerinti támogatási összeg felhasználásáról a tárgyévet követő *év március 1.* napjáig szakmai és pénzügyi beszámolót (a továbbiakban: elszámolás) készíteni.

7.2. A szakmai beszámolónak tartalmaznia kell a 2.1. pont szerinti feladatok megvalósulásának bemutatását, fotódokumentációval alátámasztva. A szakmai beszámolót Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága hagyja jóvá.

7.3. A pénzügyi beszámolót az alábbiak szerint kell elkészíteni, *és az elszámolás részeként az alábbi dokumentumokat kell benyújtani*:

1. *A támogatott tevékenység megvalósításához kapcsolódó költségeket igazoló számviteli bizonylatokról (a továbbiakban: bizonylat) a 368/2011 (XII.31.) Korm. rendelet (a továbbiakban: Ávr) 93. § (3) bekezdés szerinti tartalommal készített összesítő.*
2. *Az összesítőben feltüntetett – záradékkal ellátott – bizonylatokról, számszaki és formai szempontból kifogástalan, a Szolgáltató képviseletére jogosult által hitelesített, az összesítő szerinti sorszámmal ellátott másolatok.*
3. *A bizonylatok pénzügyi teljesítését igazoló dokumentumok: készpénzben teljesített fizetés esetén kiadási pénztárbizonylat vagy a pénzeszközökről és azok forrásairól, valamint az azokban beállott változásokról vezetett könyvviteli nyilvántartás (időszaki pénztárjelentés, naplófőkönyv) hitelesített másolata. Banki átutalás esetén bankszámlakivonat vagy a nyitó és záró egyenleget is tartalmazó internetes számlatörténet Szolgáltató képviseletére jogosult által hitelesített másolata, vagy banki igazolás az átutalás teljesüléséről.*
4. *Személyi jellegű kifizetés, valamint a kétszázezer forint értékhatárt meghaladó értékű beszerzés vagy szolgáltatás megrendelése esetén az erre irányuló szerződés Szolgáltató képviseletére jogosult által hitelesített másolata. Beszerzés és szolgáltatás megrendelés esetén elfogadható az írásban elküldött és visszaigazolt megrendelés is.*
5. *Szolgáltató képviseletére jogosult nyilatkozata arról, hogy az összesítőben feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött.*
6. *Szolgáltató képviseletére jogosult nyilatkozata az általános forgalmi adó alanyiságáról, illetve a támogatáshoz kapcsolódó általános forgalmi adó levonási jogosultságáról.*
7. *A fel nem használt támogatás visszautalás esetén a fel nem használt támogatási összegről való lemondásról a hivatalos képviselő nyilatkozata, valamint a visszautalásról szóló terhelési értesítő másolata.*

*7.4. A bizonylatok záradékolásának módja: Az eredeti bizonylatokra a következő záradékot kell rávezetni: „……… Ft összegben/teljes összegben a ……… számú szerződés terhére elszámolva.”*

*7.4.1. Elektronikus számla elszámolása esetén a záradékolás a következők szerint fogadható el:*

* 1. *a számla kiállítója a számla kibocsátásakor rávezeti a számlára a jelen szerződés azonosító számát és az „elszámoló bizonylat” szöveget, vagy*
  2. *amennyiben a számla kiállítója nem záradékol, akkor a Szolgáltató nyilatkozatot köteles tenni az alábbiak szerint:*

*„Alulírott …. (hivatalos képviselő) büntetőjogi felelősségem tudatában nyilatkozom, hogy jelen nyilatkozattal elektronikusan megküldött … sorszámú e-számla … Ft összegben / teljes összegben a … számú szerződés terhére lett elszámolva.”*

*A Szolgáltató képviseletére jogosult személy által cégszerűen aláírt nyilatkozatot és az e-számlát elektronikus úton a Fehervari.Anita@erzsebetvaros.hu e-mail címre, valamint a nyilatkozat eredeti példányát papír alapon is szükséges megküldeni az elszámolás részeként.*

*7.5. A bizonylatok hitelesítésének módja: az eredeti, záradékolt bizonylatot le kell fénymásolni, majd a fénymásolatra rá kell vezetni „A másolat az eredetivel mindenben megegyezik” szöveget, valamint el kell látni a Szolgáltató képviseletére jogosult vagy meghatalmazottja aláírásával és dátummal.*

*7.6. Az elszámolás részeként csak a tárgyévben felmerült költségekhez kapcsolódó és az elszámolási határidőig pénzügyileg kiegyenlített bizonylatok fogadhatók el. Csak olyan költséget igazoló bizonylatokat lehet elszámolni, amelyeken a teljesítés dátuma, illetve teljesítési időszak a tárgyévre esik. Azokon a bizonylatokon, amelyeken feltüntetésre kerül teljesítési időszak vagy számlázott időszak, csak a tárgyévre vonatkozó költségek számolhatóak el. Előlegről szóló számla csak a hozzá kapcsolódó végszámlával együtt számolható el.*

*7.7. Az elszámolás részeként csak azok a bizonylatok fogadhatóak el, amelyek a Szolgáltató nevére és címére (székhely, telephely, bérlemény) kerültek kiállításra. Ha a bizonylaton a vevő címe és/vagy a felhasználási hely, fogyasztási hely címe eltér a Szolgáltató székhelyétől, akkor igazolnia kell, hogy a bizonylaton feltüntetett cím hogyan kapcsolódik a működéséhez. Elfogadható a létesítő okiratban rögzített telephelyre vagy a Szolgáltató bérleményére vonatkozó bizonylat is.*

*7.8. A forinttól eltérő pénznemben kiállított számla, számviteli bizonylat esetében annak végösszegét és az arra tekintettel elszámolható költség összegét a bizonylaton a megjelölt teljesítés időpontjában érvényes, a Magyar Nemzeti Bank által közzétett középárfolyamon kell forintra átszámítani, a Magyar Nemzeti Bank által nem jegyzett pénznemben kiállított számla, számviteli bizonylat esetén az Európai Központi Bank által közzétett középárfolyamon kell euróra átváltani.*

*7.9. Szolgáltató köteles a támogatás felhasználása során az érvényes számviteli, pénzügyi, adó, közbeszerzési és egyéb gazdálkodási szabályokat valamint az Európai Parlament és a Tanács (EU) 2016/679 Rendelet (GDPR) vonatkozó szabályait betartani.*

*7.10. Amennyiben a Szolgáltató a támogatással kapcsolatosan ÁFA levonásra jogosult, a támogatás terhére csak az elszámoláshoz benyújtott számlák ÁFA nélküli összegét (nettó összegét) számolhatja el. Amennyiben a Szolgáltató nem jogosult ÁFA levonásra, úgy lehetősége van a számlák bruttó – azaz az ÁFA összegét is tartalmazó – összegének elszámolására.*

*7.11.* A pénzügyi beszámolót a Polgármesteri Hivatal Humánszolgáltató Irodája ellenőrzi és hagyja jóvá.

*7.12.* Abban az esetben, ha Szolgáltató *határidőn* belül nem tesz eleget a 7.1. pont szerinti elszámolási kötelezettségének, vagy a támogatási összeget nem a 2.1. pontban foglalt feladatainak ellátására fordítja, a támogatási összeget az ennek megállapításáról szóló értesítés kézhezvételétől számított 30 napon belül köteles visszautalni az Önkormányzat K&H Banknál vezetett 10403239-00033032-00000009 számú fizetési számlájára.

*7.13.* A fel nem használt összeget a *7.1.* pont szerinti elszámolási határidőig a Szolgáltató köteles visszafizetni az Önkormányzat K&H Banknál vezetett 10403239-00033032-00000009 számú fizetési számlájára.

*7.14.* Az Önkormányzat az ellenőrzés elszámolása során tett megállapításai alapján*, hivatalos úton, tértivevényes levél formájában* jogosult felhívni a Szolgáltatót hiánypótlásra, határidő megadásával. Ha ennek a Szolgáltató nem tesz eleget, köteles a támogatás teljes vagy részbeni visszafizetésére.

*7.15.* A támogatás elszámolásának elfogadásáról, illetve el nem fogadásáról az Önkormányzat írásban értesíti a Szolgáltatót.

**VIII. [[10]](#footnote-10)Központi költségvetési támogatás elszámolása**

**IX. Titoktartás**

9.1. Szolgáltató kötelezettséget vállal arra, hogy jelen megállapodással összefüggésben az Önkormányzattal kapcsolatban tudomására jutott minden információt bizalmasan kezel.

9.2. Szolgáltató vállalja, hogy a megállapodás teljesítése során megismert üzleti titkokat másnak nem adja át, más számára hozzáférhetővé nem teszi, nyilvánosságra nem hozza.

**X. Szerződés megszűnése**

10.1. Jelen szerződés a Felek közös megegyezéssel megszüntethetik

10.2. Az Önkormányzat a szerződést azonnali hatállyal a következő esetekben mondhatja fel:

1. a Szolgáltató ellen jogerősen felszámolási eljárás indul,
2. a Szolgáltató a jelen szerződésben meghatározott kötelezettségét neki felróható módon súlyosan megsértette, különösen ha valamely feladatát az Önkormányzat ismételt írásbeli felhívása ellenére nem látja el megfelelően,
3. a Szolgáltató a tevékenységére vonatkozó jogszabályokat vagy hatósági előírásokat súlyosan megsértette,
4. olyan jogszabályi változás következik be, amely kizárja a jelen szerződésben foglaltak Önkormányzat részéről történő teljesítését,
5. a Szolgáltató nem felel meg az 1.2. pontban foglalt feltételeknek

10.3. A Szolgáltató a szerződést azonnali hatállyal abban az esetben mondhatja fel, ha az Önkormányzat a jelen szerződésben meghatározott támogatási összeget nem tudja biztosítani és ez lehetetlenné teszi a Szolgáltató ezirányú további működését.

*10.4. [[11]](#footnote-11)Amennyiben Szolgáltató a VII. pontban foglalt beszámolási kötelezettségét nem teljesíti, az Önkormányzat az ismételt hiánypótlási felhívásban meghatározott határidő eredménytelen elteltét követő 90 napos felmondási idővel jogosult a szerződés felmondására. A felmondási idő alatt a Szolgáltató köteles teljesíteni a szerződésben vállalt feladatait.*

10.5. [[12]](#footnote-12)*Amennyiben a Támogató a Szolgáltatónak felróható ok miatt felmondja a szerződést, úgy a Szolgáltató köteles a nem szerződésszerűen felhasznált (igénybevett) támogatásnak megfelelő összeget, vagy a fel nem használt összeget a 368/2011 (XII.31.) Korm. rendelet 98. §-ban meghatározott ügyleti kamattal, késedelem esetén késedelmi kamattal növelten haladéktalanul visszafizetni Budapest Főváros VII. kerület Erzsébetváros Önkormányzat K&H Banknál vezetett 10403239-00033032-00000009 számú fizetési számlájára. Szolgáltató tudomásul veszi, hogy Támogató a szerződés módosítása, felmondása nélkül is elrendelheti a költségvetési támogatás részleges – a jogszabálysértéssel, illetve a nem rendeltetésszerű vagy szerződésellenes felhasználással arányos mértékű – visszafizetését szintén az Áht. 53/A. § szerinti módon.*

*10.6. [[13]](#footnote-13)Amennyiben a szerződés valamelyik félnek felróható okból szűnik meg, úgy az felelősséggel tartozik az okozott károkért.*

**XI. Egyéb feltételek**

11.1. A Szerződés teljesítése során a Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a szerződő felek írásban teszik meg. Írásbeli alaknak a levél és az e-mail minősül.

11.2. [[14]](#footnote-14)Kapcsolattartó az Önkormányzat részéről *Fehérvári Anita* (1076 Budapest, Garay u. 5., *462-3339, Fehervari.Anita@erzsebetvaros.hu),* a Szolgáltató részéről *dr. Váczi László* ügyvezető *(ugyvezeto@bethlenszinhaz.hu).*

11.3. A Szolgáltató a jelen szerződés aláírásával hozzájárulását adja ahhoz, hogy a közpénzek felhasználásával, a köztulajdon használatának nyilvánosságával, átláthatóbbá tételével és ellenőrzésének bővítésével összefüggő egyes törvények módosításáról szóló 2003. évi XXIV. törvény rendelkezéseinek megfelelő közzétételi kötelezettség alapján a cég nevét az Önkormányzat honlapján nyilvánosságra hozza a jelen szerződés közzétételével egyidejűleg. Továbbá tudomásul veszi, hogy az Önkormányzattal kötött szerződések esetén a közpénzek felhasználásával érintett szerződő félként a 2003. évi XXIV. törvény rendelkezései a közzététel és adatvédelem tekintetében kötelezőek, annak betartása érdekében közreműködési kötelezettsége áll fenn.

11.4. A Felek a közöttük felmerülő vitás kérdéseket elsősorban egyeztetéssel kísérlik meg eldönteni.

11.5. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, a Magyarország helyi önkormányzatairól szóló 2011. évi CLXXXIX. törvény, az egyesülési jogról, a közhasznú jogállásról, valamint a civil szervezetek működéséről szóló 2011. évi CLXXV. törvény, az államháztartásról szóló 2011. évi CXCV. törvény, valamint az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény rendelkezései az irányadók.

Felek a jelen szerződést, annak áttanulmányozása, értelmezése és megértése után, mint akaratukkal mindenben egyezőt írják alá.

Budapest, 2022 …..

|  |  |
| --- | --- |
| ………………………………………….. | ………………………………………….. |
| Önkormányzat  **Budapest Főváros VII. kerület**  **Erzsébetváros Önkormányzata**  Képviseli: Niedermüller Péter polgármester | Szolgáltató  **Bethlen Téri Színház Közhasznú Nonprofit Kft.**  Képviseli: dr. Váczi László ügyvezető |

Ellenjegyző:

………………………………

Tóth László

jegyző

Pénzügyi ellenjegyző:

………………………………………………

Nemes Erzsébet

gazdasági vezető

1. Módosult a szerződés 1. sz. módosítása alapján. [↑](#footnote-ref-1)
2. Módosult a szerződés 1. sz. módosítása alapján. [↑](#footnote-ref-2)
3. Módosult a szerződés 1. sz. módosítása alapján. [↑](#footnote-ref-3)
4. Módosult a szerződés 1. sz. módosítása alapján. [↑](#footnote-ref-4)
5. Módosult a szerződés 1. sz. módosítása alapján. [↑](#footnote-ref-5)
6. Módosult a szerződés 1. sz. módosítása alapján. [↑](#footnote-ref-6)
7. Módosult a szerződés 1. sz. módosítása alapján. [↑](#footnote-ref-7)
8. Hatályon kívül helyezte a szerződés 1. sz. módosítása. [↑](#footnote-ref-8)
9. Módosult a szerződés 1. sz. módosítása alapján. [↑](#footnote-ref-9)
10. Hatályon kívül helyezte a szerződés 1. sz. módosítása. [↑](#footnote-ref-10)
11. Módosult a szerződés 1. sz. módosítása alapján. [↑](#footnote-ref-11)
12. Kiegészült a szerződés 1. sz. módosítása alapján. [↑](#footnote-ref-12)
13. Kiegészült a szerződés 1. sz. módosítása alapján. [↑](#footnote-ref-13)
14. Módosult a szerződés 1. sz. módosítása alapján. [↑](#footnote-ref-14)