|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és   
 Szociális Bizottság

**ELŐTERJESZTÉS**

**A Képviselő-testület** **2022. szeptember 21-ei rendes ülésére**

|  |  |
| --- | --- |
| **Tárgy:** | Javaslat a Bethlen Téri Színházzal kötött közszolgáltatási szerződés módosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Önkormányzata 2013 őszén közszolgáltatási szerződést kötött a Bethlen Téri Színház Közhasznú Nonprofit Kft-vel előadó-művészeti szolgáltatások tartós biztosítására.

A kerület kulturális sokszínűségének biztosítása céljából a 2013-ban kötött közszolgáltatási szerződés az elmúlt években meghosszabbításra, majd megújításra került, a jelenleg hatályos szerződés 2022. december 31-én lejár *(előterjesztés 1. melléklete).* Tekintettel arra, hogy a Bethlen Téri Színház a közszolgáltatási szerződésben vállalt feladatok ellátásával és azon túl is hosszú évek óta aktív résztvevője a kerület kulturális életének, az együttműködés 2023. évtől való folytatása, a finanszírozási rendszer átalakulása, valamint az elmúlt időszak tapasztalatai indokolttá teszik a szerződés felülvizsgálatát.

A színház küldetése, hogy a hazai és alkalomszerűen a nemzetközi kortárs előadóművészetek (elsősorban színház, tánc, bábszínház, újcirkusz), kiemelt budapesti befogadó színházi intézménye legyen, szem előtt tartva Erzsébetváros és szűkebb környezete, Külső-Erzsébetváros érdekeit és igényeit is.

A felülvizsgálat eredményeként a közszolgáltatási szerződés keretében a színház továbbra is vállalja a kerületi művészeti-kulturális kapcsolatok építését, közvetítését és propagálását a színház befogadó színházi jellegéből adódóan - előadó és vizuális művészet területeken -, szerepet vállal az Erzsébetváros testvérvárosaival való kulturális kapcsolatokban, kölcsönös szakmai segítségnyújtás tekintetében. A színház által vállalt feladatok kiegészülnek az évek óta nagy sikerrel megrendezett, és az Önkormányzat által a korábbi években egyedileg támogatott, a kerületi társasházakban megvalósuló színházi előadásokkal évente legalább 10 alkalommal, továbbá a Színház az együttműködés keretében saját hatáskörben szervezett előadásaira évi 92 db jegyet bocsát az Önkormányzat rendelkezésére.

A fentieken túl a szerződésmódosítással kiegészítésre és pontosításra kerülnek a támogatás felhasználásának és elszámolásának szabályai, a szerződés megszűnésével kapcsolatos rendelkezések, illetve az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény módosítása okán törlésre kerülnek a központi költségvetési támogatásra vonatkozó szabályok.

Javasolom, hogy az Önkormányzat a Bethlen téri Színház Nonprofit Kft. részére 2022. évtől kezdődően 6.000.000 Ft támogatást biztosítson, mely részben működési költségekre, részben pedig a programokhoz közvetlenül kapcsolódó költségekre fordítható. Ezzel az Önkormányzat nagymértékben hozzájárulhat a színház stabil működéséhez, garantálva ezzel a szerződésben meghatározott programok, és vállalt feladatok magas szakmai színvonalon történő teljes körű megvalósulását.

A szerződés módosításához szükséges fedezet az önkormányzat 2022. évi költségvetéséről szóló 6/2022 (II.17.) rendeletének „5701 Bethlen Téri Színház támogatása”, valamint az „5707 Rendezvények, események” soron rendelkezésre áll.

*A szerződésmódosítás tervezete a határozati javaslat 1. mellékletét, a módosítással egységes szerkezetbe foglalt közszolgáltatási szerződés a határozati javaslat 2. mellékletét képezi.*

Fentiekre tekintettel kérem a tisztelt Képviselő-testületet, hogy az előterjesztés megtárgyalásával és a határozati javaslat elfogadásával járuljon hozzá a Bethlen Téri Színház Nonprofit Kft-vel kötött közszolgáltatási szerződés 2031. december 31. napjáig történő meghosszabbításához és a fent részletezettek szerinti módosításához, annak érdekében, hogy a színház hosszú távon részese maradhasson a kerületi kulturális életének.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …../2022. (IX.21.) határozata a Bethlen Téri Színház Nonprofit Kft-vel kötött közszolgáltatási szerződés meghosszabbításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Bethlen Téri Színház Közhasznú Nonprofit Kft-vel 2019. szeptember 25. napján kötött közszolgáltatási szerződés 1. számú módosítását, valamint a módosítással egységes szerkezetbe foglalt szerződést a határozati javaslat 1-2. melléklete szerinti körülírt tartalommal elfogadja.

2. felkéri a polgármestert a szerződések aláírására.

3. az önkormányzat 2022. évi költségvetéséről szóló 6/2022 (II.17.) rendeletének „5707 Rendezvények, események” előirányzatát 3.000.000 Ft-tal csökkenti és ezzel egyidejűleg a „5701 Bethlen Téri Színház támogatása” előirányzatot 3.000.000 Ft-tal megemeli.

**Felelős**: Niedermüller Péter polgármester

**Határidő**: 2022. október 31.

Budapest, 2022. augusztus 31.

**Szücs Balázs**

**alpolgármester**

**Mellékletek:**

Előterjesztés melléklete:

1. sz. melléklet: Közszolgáltatási szerződés

Határozati javaslat melléklete:

1. sz. melléklet: Közszolgáltatási szerződés 1. sz. módosítása

2. sz. melléklet: Közszolgáltatási szerződés egységes szerkezetben az 1. számú módosítással