|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és   
 Szociális Bizottság

**ELŐTERJESZTÉS**

**A Képviselő-testület** **2022. szeptember 21-ei rendes ülésére**

|  |  |
| --- | --- |
| **Tárgy:** | Javaslat az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet módosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelet-tervezet elfogadásához minősített szavazattöbbség szükséges.**

**Tisztelt Képviselő-testület!**

Az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet alapján az Erzsébetvárosban legalább egy éve bejelentett lakóhellyel rendelkező és életvitelszerűen a VII. kerületben élő, nappali tagozaton tanuló fiatalok ösztöndíj iránti kérelmet nyújthatnak be Önkormányzatunkhoz.

Az ösztöndíjra 10 hónapon át jogosultak, amelynek mértéke az egy háztartásban élők egy főre eső jövedelme alapján kerül megállapításra, amely a jelenlegi szabályozás szerint a következő:

|  |  |  |
| --- | --- | --- |
| Jövedelemhatár az öregségi nyugdíj minimum százalékos arányában | Ennek jelenlegi összege | Ösztöndíj havi mértéke |
| 225 % | 64 125 Ft | 20 000 Ft |
| 275 % | 78 375 Ft | 16 000 Ft |
| 325 % | 92 625 Ft | 12 000 Ft |

A tavalyi évben a 13 pályázóból 6 főt kellett elutasítani, ebből 4 főt az egy főre eső magas jövedelem miatt, amely javarészt a bérek átlagos emelkedéséből fakadhat. Erre tekintettel felülvizsgáltuk a szabályozást, annak érdekében, hogy a rendelet adta lehetőségek a valós élethelyzetekhez igazodóan tényleges segítséget nyújthassanak a fiatal felnőttek számára. Ezért javaslom a jövedelemhatárok és az ösztöndíjak havi mértékének emelését az alábbiak szerint:

|  |  |  |
| --- | --- | --- |
| Jövedelemhatár az öregségi nyugdíj minimum százalékos arányában | Ennek jelenlegi összege | Ösztöndíj havi mértéke |
| 300 % | 85 500 Ft | 25 000 Ft |
| 350 % | 99 750 Ft | 21 000 Ft |
| 400 % | 114 000 Ft | 17 000 Ft |

Ezen felül javaslom a jogosultsági feltételek további szélesítését oly módon, hogy a legalább egy éve bejelentett lakóhely mellett a legalább egy éve bejelentett tartózkodási hellyel rendelkező fiatalok is jogosultak legyenek a pályázat benyújtására.

A tavalyi évben mindösszesen 1.360.000 Ft összegben ítélt meg ösztöndíjat a Művelődési, Kulturális és Szociális Bizottság. Az idei évi költségvetésben jelenleg 2.500.000 Ft áll rendelkezésre e célra, amely várhatóan elegendő fedezetet nyújt a kérelmek teljesítésére.

Tekintettel arra, hogy a rendelet alapján a pályázati felhívást minden évben szeptember 1-30. közötti időszakban lehet benyújtani, javaslom, hogy a kedvezőbb feltételek a jelenlegi pályázati eljárásban is alkalmazhatóak legyenek, és a benyújtási időszakot az idei évben – e módosításra tekintettel – hosszabbítsuk meg 2022. október 10. napjáig.

Fentiekre tekintettel kérem a tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítás lehetőséget teremt arra, hogy az erzsébetvárosi, felsőoktatásban tanuló fiatalok szélesebb körben vehessék igénybe a támogatást. A rendelet-tervezetnek gazdasági és költségvetési hatása nincs.

1. **A jogszabály környezeti és egészségi következményei**

A rendeletmódosításnak közvetlen környezeti és egészségügyi következményei nincsenek.

**3. A jogszabály adminisztratív terheket befolyásoló hatásai**

A rendeletmódosítás többlet adminisztrációs terhet nem jelent.

1. **A jogszabály megalkotásának szükségessége, a jogalkotás elmaradásának várható következményei**

A módosítás elmaradása következtében előfordulhat, hogy a kérelmezők egy része nem tudja igénybe venni a támogatást.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A személyi, szervezeti és tárgyi feltételek rendelkezésre állnak, a pénzügyi feltételek a költségvetésben biztosítottak.

Budapest, 2022. augusztus 31.

**Niedermüller Péter**

**polgármester**

**Mellékletek:**

1. sz. melléklet: rendelet tervezet