|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2022. szeptember 21-ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. ( II.18.) önkormányzati rendeletének módosítására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

**I.**

Az Erzsébetváros Önkormányzata által nyújtott szociális támogatásokra vonatkozó szabályokat a 6/2016 (II.18) önkormányzati rendelet (továbbiakban: Rendelet) rögzíti. A rendeletben meghatározott támogatásokra vonatkozó rendelkezések felülvizsgálatát az igénybevételi adatok, a felhasznált költségvetési fedezet és az év közben szerzett tapasztalatok alapján végezte el az Iroda. Ennek okán került sor a támogatások szabályainak átfogó, fokozatos módosítására. A szabályok módosításáról és annak hatásairól készült összefoglaló táblázat jelen előterjesztés mellékletét képezi (1. melléklet).

A módosítás célja az volt, hogy az egyes támogatásokra vonatkozó jövedelemhatárok emelésével az elmúlt években a támogatási rendszerből csekély mértékű jövedelem emelkedésük miatt kiesett kérelmezők újra bekerülhessenek és segítséget kapjanak az alapvető létfenntartási gondjaik enyhítéséhez.

Az egyes támogatások esetében a jogosultsági feltételek bővítésével, a jövedelemhatárok emelésével vagy a támogatási összegek növelésével a szociálisan hátrányos helyzetben levő családok célzott támogatásban részesülhetnek az alapvető kiadásaikkal járó terheik enyhítése érdekében.

A változtatás egyéb célja az volt, hogy a támogatásokra vonatkozóan a jövedelemhatárok, illetve a támogatási összegek emelésével, a fellebbezési eljárásban alkalmazott méltányossági feltételek bővítésével, valamint az adósságkezelési szolgáltatás szabályainak módosításával még több szociálisan hátrányos helyzetben lévő kerületi család részesülhessen támogatásban.

Ezzel egyidejűleg fontos megjegyezni, hogy a rendeletmódosítás célja nem kizárólagosan és elsősorban az, hogy évről évre emelkedjen a támogatásra jogosultak száma, hanem az, hogy a szabályozás összhangban legyen a gazdasági, társadalmi folyamatokkal, és reagáljon a benyújtott kérelmekben megjelenő igényekre. E mentén került sor több olyan támogatási forma kivezetésére, melyekről a mindennapokban beigazolódott, hogy vagy okafogyottá vált, vagy kiüresedett, s az elmúlt években nem, vagy csak csekély mértékben vették igénybe a kerületi lakosok.

**Az alábbi támogatási formák kerülnek kivezetésre:**

* **Egyszeri, rendkívüli települési támogatás (COVID):** A koronavírus-járvány miatt elrendelt veszélyhelyzet megszűnése miatt a támogatási forma kivezetésre kerülne.
* **Eseti települési támogatás egészségügyi szolgáltatás megszűnése esetén:** A támogatási forma kivezetésre kerülne tekintettel arra, hogy az elmúlt évben, és idáig a 2022. évben sem igényelte meg senki ezt az ellátási formát, továbbá a Kormányhivatalnál ilyen ellátási formát igénybe lehet venni.
* **Egyszeri otthonápolási támogatás (COVID):** A koronavírus-járvány miatt elrendelt veszélyhelyzet megszűnése miatt a támogatási forma kivezetésre kerülne.
* **Jövedelempótló rendszeres támogatás:** A támogatási forma kivezetésre kerülne, tekintettel arra, hogy a kérelmezők és az igénybevétel száma is nagyon alacsony. Az elmúlt közel 2 évben összesen 3 esetben került megállapításra jövedelempótló rendszeres támogatás.

Az idei évi felülvizsgálat alkalmával és a javasolt módosítással az a cél, hogy a szociális támogatásokra elkülönített költségvetési fedezet a leghatékonyabb módon kerüljön felhasználásra, az Önkormányzat által erre fordított összeg olyan támogatásokra legyen elsősorban biztosítva, amelyek nem egy-egy speciális élethelyzetet hivatottak támogatni, hanem jóval szélesebb kört érintenek, és a napi létfenntartási gondok enyhítésében nyújtanak hathatós segítséget, illetve, és **leghangsúlyosabban** a lakhatási biztonság megerősítését szolgálják. A hátrányos helyzetben élő, alacsony jövedelemmel rendelkező háztartások lakhatási biztonságának megőrzése kulcsfontosságú szerepet játszik a tartós, nehezen visszafordítható társadalmi folyamatok megelőzésében, melyhez az önkormányzat - többek között - erre irányuló támogatási formáinak újragondolásával tud hozzájárulni.

Mindezeket figyelembe véve az Iroda javasolja a jelenlegi Rendelet módosítását az alábbiak szerint.

1. **Meglévő, módosításra javasolt támogatási formák**

* A **rezsitámogatásra módosuló fűtési támogatás** összegét javaslom módosítani október 1-től április 15-ig tartó időszakra, a jelenlegi októbertől márciusig tartó időszakról. A jogosultság feltételei a módosult jövedelemhatárokon túl azzal egészülnének ki, hogy az a személy, aki részesül a lakásfenntartási támogatás I-II. ellátási formában, illetve rendszeres gyermekvédelmi kedvezményben, automatikusan részesül a rezsitámogatásban.

**Összege: 15.000,- Ft/hó (a meghatározott időszakban)**

* A **beiskolázási támogatás** **összege** életkori differenciálás alapján kerül módosításra az alábbiak szerint:

**a) 1. osztályos tanulók esetében 20.000,- Ft;**

**b) 2-4. osztályos tanulók esetében 25.000,- Ft;**

**c) 5. osztálytól a nappali tagozaton tanulmányokat folytató személyek 23 éves koráig 30.000,- Ft.**

A támogatás a továbbiakban is évente egy alkalommal állapítható meg.

1. **Összevont támogatási formák**

* **Gyógyszerkiadásokhoz nyújtott települési támogatás – szemüveg-vásárlási támogatás összevonása**

A gyógyszerkiadásokhoz és gyógyászati segédeszköz vásárlásához nyújtott települési támogatáskörébe beépítésre javasolom a szemüveg-vásárlási támogatást.A szemüveg vásárlásához nyújtott támogatást kortól függetlenül javaslom meghatározni, (jelenleg csak 65 év felettiek kérelmezhetik) melynek összege az éves gyógyszertámogatási keretbe nem számítana bele. Kérelem a szemüveg vásárlására 2-14 éves korúak esetében évente, 14 éves kor felett két évente lenne benyújtható. A támogatás maximum 35.000,- Ft/év összegben lenne megállapítható. A jogosultsági feltételek teljesülését a gyógyszerkiadásokra vonatkozó jövedelemhatárokon felül optikus, szemész szakorvos javaslata és árajánlat benyújtásával tudnák igazolni.

A támogatási forma átalakítására azért kerülne sor, mert az elmúlt évben összesen három személy élt a szemüveg-vásárlási támogatás igénybevételével.

* **A rendszeres gyermekvédelmi kedvezmény – beiskolázási támogatás – átmeneti vagy tartós létfenntartási gondhoz nyújtott támogatás – rezsitámogatás összevonása**

A **rendszeres gyermekvédelmi kedvezményben** részesülők évente két alkalommal részesülnek pénzbeli támogatásban, (törvényi előírás alapján) kétszer 6000 Ft összegben. Tekintettel arra, hogy az érintett családok alacsony jövedelemmel, valamint egyéb hátrányokkal küzdenek, javaslom, hogy a rendszeres gyermekvédelmi kedvezményben részesülők is, eltérően az eddigi gyakorlattól, kérelmezhessék az **átmeneti vagy tartós létfenntartási gondokhoz nyújtott támogatás** átmeneti jelleggel, havonta folyósított ellátási formáját, melynek összege további 10.000 Ft/hó.

A tanulói jogviszonnyal rendelkező gyermekek után, a jogosultaknak nem kellene külön kérelmezniük a **beiskolázási települési támogatást, az számukra automatikusan megállapításra kerülne**.

**Az érintettek számára továbbá a rezsitámogatásra módosuló fűtési támogatás, és lakásfenntartási támogatás is automatikusan megállapításra kerülne.**

* A **lakhatáshoz kapcsolódó települési támogatás– rezsitámogatás (korábbi fűtési támogatás) összevonása**

A jelenlegi gyakorlattól eltérően, azok számára, akiknek lakhatáshoz kapcsolódó települési támogatás (új nevén lakásfenntartási támogatás) került megállapításra, a meghatározott időszakban automatikusan megállapításra kerülne a rezsitámogatás is.

* **Díjhátralék kiegyenlítő támogatás- Rezsitámogatás összevonása**

A **lakásfenntartási települési támogatás** struktúrája az alábbiak szerint kerülne módosításra annak érdekében, hogy a támogatás célzottabban tudjon segítséget nyújtani az érintettek számára:

* **Lakásfenntartási támogatás I. - Díjhátralékkal nem rendelkező háztartások lakásfenntartási támogatása**

A módosítás szerint a lakásfenntartási támogatás I. keretében csak olyan kérelmezők számára lenne megállapítható a támogatási forma, akik nem rendelkeznek díjhátralékkal.

A támogatás elsősorban a társasház, illetve az EVIN Zrt. részére kerül folyósításra, illetve a közműszolgáltatóknak. **Összege: havi 15.000 Ft**

* **Lakásfenntartási támogatás II. - Díjhátralékkal rendelkező háztartások lakásfenntartási támogatása**

A lakásfenntartási támogatás II. keretében azok a díjhátralékkal rendelkező kérelmezők részesülhetnének a támogatásban, akik a Humán Szolgáltatóval, továbbá az EVIN Zrt.-vel együttműködve igénybe veszik a Humán Szolgáltató adósságkezelési tanácsadását, és/ vagy részt vesznek az adósságcsökkentés folyamatában, és igazoltan teljesítik a havi részletfizetést mely a fennálló tartozás törlesztésére irányul. A támogatás elsősorban a társasház, illetve az EVIN Zrt. részére kerül folyósításra, illetve a közműszolgáltatóknak.

**Összege: havi 15.000 Ft**

Jelenleg a Rendelet csak azt írja elő, hogy a havi rezsiszámlák bemutatása szükséges a lakásfenntartási támogatás utalásához. Ez azonban nem segíti elő, hogy az alaptartozás összege is kiegyenlítésre kerüljön, így sok esetben a támogatással az Önkormányzat nem éri el a célját. Ezért javaslom a Rendelet módosítását oly módon, hogy a havi számlák befizetése mellett az aktuális hátralék csökkentésére vonatkozó havi törlesztőrészlet befizetése igazolásának bemutatása mellett elvárás legyen, hogy az adós éljen az adósságkezelési tanácsadás lehetőségével, illetve amennyiben hátraléka a rendeletben foglaltak szerint eléri a 4 havi tartozást, és eléri az 50.000,- Ft összeget, részt vegyen az adósságkezelési folyamatban.

**Mind a lakásfenntartási támogatás I-ben, mind a lakásfenntartási támogatás II-ben részesülő lakosok számára automatikusan megállapításra kerülne a rezsi támogatás a megadott időszakban.**

1. **Új támogatási forma**

* Évi **egyszeri gondozási támogatás,** mint új támogatási forma azoknak az ügyfeleknek nyújthatna segítséget, akik gondozásra, ápolásra szoruló személyek, és a kérelem benyújtását megelőző 30 napon belül fekvőbeteg-ellátást nyújtó intézményből elbocsátották, illetve fentieket igazoló orvosi dokumentációval rendelkeznek, valamint VII. kerületi bejelentett lakó-, vagy tartózkodási hellyel rendelkeznek. A támogatás ebben a formában azért lenne más, mint az ápolási díj, mert az érintett saját 24 órás ápolásának, gondozásának biztosítására fordíthatná ezt az egyszeri támogatást. **Összege: 100.000,- Ft/év**

1. **Fellebbezéssel kapcsolatos változások**

Fellebbezés az adósságcsökkentési támogatás, átmeneti vagy tartós létfenntartási gondhoz nyújtott települési támogatás, és a köztemetés költségeinek megtérítésére tartalmazó kötelezés ügyében hozott I. fokú határozatok esetében lehetséges. A méltányosság gyakorlásának lehetőségei tekintetében a jövedelemhatárok emelésével, illetve a különös méltánylást érdemlő élethelyzetek körének bővítésével (gyermekvédelmi szakellátásban felnőtt, gondnokolt személyek) történtek módosítások.

A lakhatási hátralékot felhalmozó személyek részére nyújtott települési támogatáshoz kapcsolódóan az EVIN Zrt., a Humán Szolgáltató, valamint a Humánszolgáltató Iroda közötti adatszolgáltatási és kezelési szabályok tekintetében a Rendelet kiegészítésre került az irányadó jogszabályi hivatkozásokkal, melynek részletszabályait külön eljárásrend tartalmazza.

A módosító rendelet rendelkezéseként bevezetésre kerül, hogy a 2022. augusztus 01. és 2022. szeptember 23. napja között beiskolázási támogatás iránt benyújtott és megállapításra került kérelmek esetén, a rendeletmódosítással elfogadott emelt támogatási összeg és a kérelem elbírálásának időpontjában hatályos Rendelet szerinti összeg különbözetét külön döntéssel, kiegészítő támogatásként meg kell állapítani. Továbbá a módosító rendelet szabályait az átmeneti vagy létfenntartási gondhoz nyújtott települési támogatás, a lakhatáshoz kapcsolódó települési támogatás esetén már megállapított jogosultságokra is alkalmazni kell, azzal, hogy a megemelt támogatási összeg 2022. október 01. napjától folyósítható.

A módosító rendelet elfogadásával megemelt támogatási összeg a 2023. évi költségvetésben előreláthatóan a Humánszolgáltató Iroda segélykeretére vonatkozóan 79.500.000,- Ft összeg többletet eredményez.

**II.**

A szociális támogatásokat érintő módosítási javaslatokon túl a módosító rendelet tartalmazza az S.O.S. Krízis Alapítvánnyal 2022. évtől kötött ellátási szerződés alapján igény szerint biztosított krízisközpont szolgáltatást, mely a gyermekek átmeneti gondozásának egy formájaként került beépítésre.

A Rendelet térítési díjakra vonatkozó 38. §-ának (4) b) pontja is módosításra kerül, tekintettel arra, hogy a térítési díjak emelése tárgyában a Humán Szolgáltató javaslata alapján 2022. július 13. napján döntött a Képviselő-testület, azonban a **nem VII. kerületi** ellátottak átmeneti gondozást nyújtó ellátásban részesülők napi díja vonatkozásában nem tartalmazott javaslatot. Ezen rendelkezéssel a továbbiakban nem összegszerű, hanem a VII. kerületi ellátottakra vonatkozóan megállapított térítési díjhoz kötött szorzószám (120 %) alapján kerül megállapításra a díj.

Továbbá a Rendelet 37/B. §-a 2022. október 31. napjával hatályát veszti, a Humán Szolgáltató által nyújtott FECSKE program szolgáltatásairól külön rendelet kerül beterjesztésre a Képviselő-testület októberi ülésére, tekintettel arra, hogy Budapest Főváros Kormányhivatala tájékoztatása alapján a FECSKE program szolgáltatásai sem a szociális, sem a gyermekvédelmi ellátórendszer körébe nem illeszthetők be, tehát az Önkormányzat részéről önként vállalt feladatként új, külön rendeletben kerül szabályozásra.

**III.**

A Rendelet a fentebb említett módosítási javaslatokon túl a „Gyermekjóléti ellátások” című fejezetben végzett módosításokat is tartalmazza. Új elemként kerültek beépítésre a rendelet 28/A. §-ba a szünidei gyermekétkeztetéssel kapcsolatos rendelkezések, valamint a nyári napközis tábor biztosításával és igénybevételével kapcsolatos 37. § is kibővítésre került. E módosításokra azért volt szükség, mert a tisztelt Képviselő-testület 2016 óta minden évben külön határozatban döntött a szünidei gyermekétkeztetés és a nyári napközis tábor biztosításáról, annak formájáról, módjáról, azonban a munkafolyamatok egyszerűsítése indokolttá teszi az Önkormányzat e kötelezően ellátandó feladatának rendeleti szintű szabályozását.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendelet módosításával a jövedelemhatárok és a támogatási összegek emelésével a társadalmi, gazdasági változásokra kíván az Önkormányzat reagálni, valamint a rászoruló kerületi lakosokat nagyobb eléréssel, hatékonyabban szeretné segíteni.

**2. A jogszabály környezeti és egészségi következményei**

A Rendelet végrehajtásának nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A Rendelet módosítása a támogatások igényléséhez benyújtandó kérelem nyomtatványok aktualizálása, továbbá az automatikusan megállapítható támogatások rögzítése és folyósítása tekintetében jelenthet a rendelet hatálybalépését követően időszakos többletfeladatot.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét egyértelműen indokolják a társadalmi és gazdasági változások, többek között a nagymértékű infláció. Amennyiben ezeket a folyamatokat figyelmen kívül hagyná az Önkormányzat, nem tudna a segítségre szoruló lakosok aktuális nehézségeire reagálni.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás többlet pénzügyi forrást igényel.

***Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.***

Budapest, 2022. szeptember 09.

**Niedermüller Péter**

**polgármester**

Melléklet:

- Rendelettervezet

Előterjesztés mellékletei:

- 1. sz. melléklet: Összehasonlító táblázat az egyes támogatási formákat érintő változásokról

- 2. sz. melléklet: Előzetes kalkuláció a támogatások költségvetéséről