|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület** **2022. szeptember 21-i rendes ülésére**

|  |  |
| --- | --- |
| **Tárgy:** | Javaslat a Képviselő-testület 2022. március 16-tól 2023. március 15-ig tartó időszakra vonatkozó Munkatervének módosítására |

**Készítette:**

dr. Györky Erika

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 54. §-a kimondja, hogy *„a képviselő-testület évente legalább* ***egyszer előre meghirdetett közmeghallgatást tart****, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek. Az elhangzott javaslatra, kérdésre a közmeghallgatáson vagy legkésőbb tizenöt napon belül választ kell adni.”*

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló 38/2020. (IX.24.) önkormányzati rendeletének 21. § (1) – (3) bekezdései szerint:

*„21. § (1)* ***A Képviselő-testület*** *- a naptári évtől eltérő -* ***éves munkaterv szerint dolgozik****.*

*(2) Az éves munkatervet a polgármester minden év február 28. napjáig köteles beterjeszteni. Az éves munkaterv március 16-tól a következő év március 15-ig szól.*

*(3) A munkatervnek tartalmaznia kell:*

*a) a jogszabály által kötelezően előírt napirendeket,*

*b) a képviselő-testületi ülések várható ütemezését, a napirendek címét, az előkészítésért felelős nevét, az előterjesztő nevét,*

*c)* ***a közmeghallgatás időpontját,***

*d) az érintett napirendhez tanácskozási joggal meghívandók körét,*

*e) a Képviselő-testület ünnepi üléseit, azok témáját és időpontját.”*

A Képviselő-testület 2022. január 19-én megtartott ülésén 5/2022. (I.19.) számú határozatával elfogadta a 2022. évi, 2022. március 16-tól 2023. március 15-ig tartó időszakra vonatkozó munkatervét, melyet a 124/2022. (V.25.) számú határozattal módosított a 2022. évi júliusi Képviselő-testületi ülés időpontja tekintetében.

A 2022. szeptember 21-i Képviselő-testületi ülés és a 2022. október 6-i közmeghallgatási időpont közötti szűkös időkeretet és a 2022. október-november hónapban tartandó népszámlálási feladatok végrehajtását figyelembe véve célszerű lenne, ha a Képviselő-testület az előre tervezett 2022. október 6-i időpont helyett később, 2022. december 8-án tartaná meg a közmeghallgatást. Ehhez igazítva a 2022. december 14-i Képviselő-testületi ülés időpontja tekintetében egy korábbi, azaz 2022. december 7-i időpontra teszünk javaslatot annak érdekében, hogy az ülésen elfogadásra kerülő javaslatok végrehajtására elegendő idő álljon rendelkezésre a téli közigazgatási szünet előtt.

Fentieket figyelembe véve javasolom, hogy Budapest Főváros VII. kerület Erzsébetváros Önkormányzata Képviselő-testületének közmeghallgatását **2022. október 6. helyett** **2022. december 8. napján tartsa meg**, továbbá a munkaterv szerinti **2022. december 14.-én tartandó rendes ülését 2022. december 7. napjára** hívja össze, és az elfogadott Munkatervét ennek megfelelően módosítsa.

Kérem, a tisztelt Képviselő-testületet, hogy a határozati javaslatot, valamint az annak mellékletét képező módosított Munkatervet elfogadni szíveskedjék.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2022. (IX.21.) határozata a Képviselő-testület 2022. március 16-tól - 2023. március 15-ig terjedő időszakra vonatkozó munkatervének módosításáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy módosítja az 5/2022. (I.19.) számú határozatát, és a Képviselő-testület 2022. március 16-tól - 2023. március 15-ig terjedő időszakra vonatkozó munkatervét a jelen határozat mellékletét képező tartalommal fogadja el.

**Felelős:** Niedermüller Péter polgármester

**Határidő:** azonnal

Budapest, 2022. augusztus 31.

Niedermüller Péter

polgármester