**Budapest Főváros VII. kerület Erzsébetváros Önkormányzata Képviselő-testületének**

**…/2022. (…) önkormányzati rendelete**

**az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva a következőket rendeli el:

**1. §**

Budapest Főváros VII. Kerület Erzsébetváros Önkormányzata Képviselő-testületének az Erzsébetvárosi Felsőoktatási Ösztöndíjról szóló 20/2015. (IV.30.) önkormányzati rendelete (a továbbiakban: Rendelet) 4. § (2)-(4) bekezdése helyébe a következő rendelkezések lépnek:

„(2) Az Ösztöndíj havi mértéke *25.000,-* forint abban az esetben, ha az egy háztartásban élők egy főre eső havi jövedelme nem haladja meg a mindenkori öregségi nyugdíj legkisebb összegének *300 %-át*.

(3) Az Ösztöndíj havi mértéke *21.000,-* forint abban az esetben, ha az egy háztartásban élők egy főre eső havi jövedelme nem haladja meg a mindenkori öregségi nyugdíj legkisebb összegének *350 %-át*.

(4) Az Ösztöndíj havi mértéke *17.000,-* forint abban az esetben, ha az egy háztartásban élők egy főre eső havi jövedelme nem haladja meg a mindenkori öregségi nyugdíj legkisebb összegének *400%-át*.

**2.§**

A Rendelet

1. 2.§ (1) bekezdésében a „lakóhellyel rendelkező” szövegrész helyébe a „lakóhellyel vagy tartózkodási hellyel rendelkező” szöveg,
2. 2.§ (2) bekezdésében a „lakóhellyel rendelkezik” szövegrész helyébe a „lakóhellyel vagy tartózkodási hellyel rendelkezik” szöveg,
3. 2.§ (3) bekezdésében a „lakóhellyel rendelkező” szövegrész helyébe a „lakóhellyel vagy tartózkodási hellyel rendelkező” szöveg

lép.

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**4.§**

(1) E rendelet rendelkezéseit a hatályba lépésekor folyamatban lévő pályázati eljárásban is alkalmazni kell.

(2) A 2022. szeptember 1. napján közzétett pályázati felhívásra a Rendelet 2. § (4) bekezdésében foglaltaktól eltérően 2022. október 10. napjáig lehet benyújtani a pályázatokat.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

A rendeletmódosítás alapján a támogatást szélesebb körben és magasabb összeggel vehetik igénybe a felsőoktatásban tanuló fiatalok.

**Részletes indokolás**

**1. §**

A jövedelemhatárokat és a támogatás mértékét módosítja

**2. §**

A jogosultsági feltételeket bővíti..

**3-4. §**

Hatályba léptető és átmeneti rendelkezéseket tartalmaz.