# Rendelettervezet

**Budapest Főváros VII. Kerület Erzsébetváros Önkormányzata Képviselő-testületének …/2022. (…) önkormányzati rendelete**

**Budapest Főváros VII. Kerület Erzsébetváros Önkormányzata Képviselő-testületének Erzsébetváros Településképvédelmi rendeletéről szóló 25/2017. (X.9.) önkormányzati rendelete módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogkörében, a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában valamint az épített környezet alakításáról és védelméről szóló 1997. évi LXXVIII. törvény 57. § (2)-(3) bekezdéseiben meghatározott feladatkörében eljárva, a településkép védelméről szóló 2016. évi LXXIV. törvény (továbbiakban: Tvtv.) 2.§ (2) bekezdésében, valamint a jogszabályszerkesztésről szóló 61/2009.(XII.14.) IRM rendelet (továbbiakban: IRM rendelet) 52.§ (3) és 58.§ (1) bekezdésében foglaltak szerinti véleményezés lefolytatásával a következőket rendeli el:

1. §

Budapest Főváros VII. Kerület Erzsébetváros Önkormányzata Képviselő-testületének az Erzsébetváros Településképvédelmi rendeletéről szóló 25/2017. (X.9.) önkormányzati rendelet (a továbbiakban: R) bevezető része helyébe a következő rendelkezés lép:

„Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogkörében, a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában és az épített környezet alakításáról és védelméről szóló 1997. évi LXXVIII. törvény 57. § (2)-(3) bekezdéseiben meghatározott feladatkörében eljárva a településkép védelméről szóló 2016. évi LXXIV. törvény 2.§ (2) bekezdésében, valamint a jogszabályszerkesztésről szóló 61/2009. (XII.14.) IRM rendelet 52.§ (3) és 58.§ (1) bekezdésében foglaltak szerinti véleményezés lefolytatásával a következőket rendeli el:”

2.§

Az R 3.§-a helyébe a következő rendelkezés lép:

*„3.§ E rendelet alkalmazásában*

1. *Átfeszítés: járda felett kifeszített, logó, hirdetőfelület, reklám*
2. *Cégfelirat: a rendeltetési egység megnevezését (nevét), funkcióját, tulajdonosát, az alapítás évét tartalmazó, az egységet magában foglaló épületen vagy az azzal érintett telken létesített, a homlokzati falsíkkal párhuzamos felirat;*
3. *Cégtábla: a homlokzati falsíkkal párhuzamos, intézmény, vállalkozás, kereskedelem, szolgáltatás, vendéglátás célját szolgáló helyiség, helyiség-együttes nevét és az ott folyó tevékenységet, esetleg egyéb adatait - funkcióját, tulajdonosát, az alapítás évét - tartalmazó, az egységet magában foglaló épületen vagy az azzal érintett telken, rendszerint a bejáratnál feltüntető tábla vagy fényreklám;*
4. *Címtábla: intézmény, vállalkozás nevét, esetleg egyéb adatait feltüntető, a homlokzati falsíkkal párhuzamos tábla (névtábla);*
5. *Citylight (világító doboz): változó tartalmú hirdetések elhelyezésére alkalmas, egy- vagy kétoldalú, világító hirdető berendezés*

*6. Digitális kijelző: hirdetések megjelenítésére alkalmas elektronikus berendezés (monitor, tv stb.)*

*7. Építészeti tagozat: épületek külső vagy belső felületén, az alapsíkból általában kiemelkedő, illetőleg geometrikus vagy figurális díszítő forma, amelynek olykor szerkezeti funkciója is van (földszinti lábazat, osztó és főpárkány, eresz, vakolatdíszek, nyílászáró keretezés, erkély és függőfolyosó korlát)*

*8. Értékvizsgálati dokumentáció: a helyi védelemmel kapcsolatos döntések szakmai megalapozását szolgáló tudományos igényű dokumentáció a 4. számú melléklet szerinti tartalommal.*

*9. Felíró-tábla: vendéglátó, kiskereskedelmi egység információs táblája, jellemzően a napi kínálat feltüntetésére szolgál;*

*10. Fényreklám: tartószerkezeten elhelyezett fénycsőreklám, hologram, lézer- vagy futófény, villogó fényhatású reklám, mely állandó vagy váltakozó fénykibocsátású, és reklámszöveget, vagy árut nevez, jelenít meg;*

*11. Figyelemfelkeltő berendezés: szélforgó, légfelfújásos mozgó reklám figura vagy oszlop, zászló, fény és/vagy hanghatással működő berendezés;*

*12. Főtér: jelen rendelet 7. számú mellékletében felsorolt terek*

*13. Főútvonal: jelen rendelet 7. számú mellékletében felsorolt útvonalak.*

*14. Információs vagy más célú berendezés: pad, szemetes, virágoszlop*

*15. Kandeláber reklám: közvilágítási oszlopra elhelyezett reklámberendezés a 1988. évi I. törvényben foglaltaknak megfelelően;*

*16. Közhasználat céljára átadott, közforgalom számára megnyitott területek és magánutak e rendelet alkalmazásában a közterületekkel azonos szabályozás alá esnek (a továbbiakban együtt: közterület).”*

*17. Közhasználatú terület: Erzsébetváros Építési Szabályzatáról szóló rendelet szerinti közhasználatú terület.*

*18. Közterületről látható: a telek közhasználatú terület telekhatárával érintkező takarás nélküli homlokzatok, homlokzatrészek, magastetők, tűzfalak, valamint az közhasználatú területről látható egyéb homlokzatok.*

*19. Mezzanine szint: az egységes építészeti motívumokkal – nyílás, boltív – összefogott belső szint, félemelet, a földszinti nyíláson belül megjelenő galériaszint*

*20. Mobil ház, árusító konténer: kereskedelmi tevékenység folytatásának helyszíneként épületnek minősülő, jellemzően emberi tartózkodás céljára szolgáló, kiszolgáló személyzettel üzemeletetett, meleg- és hideg ételeket, szeszes- és szeszmentes italokat forgalmazó, előre gyártott berendezés, amely rendeltetésszerű használata során egy helyben áll, rendeltetését helyhez kötötten tölti be.*

*21. Molinó: épületek homlokzata elé kifeszíthető vagy kifüggeszthető folytonos vagy áttört plakát jellegű hirdetőfelület;*

*22. Reklámgrafika: a reklámozás célját is szolgáló, bármely építési technológiával készített alapfelületre festéssel, fóliázással vagy azzal rokon technológiával készített reklámcélú felület, grafikai mű;*

*23. Reklámvitrin, kirakatszekrény: önálló, az épület kialakult portálrendszerétől független, egyedi megjelenésű hirdető berendezés;*

*24. Téliesített vendéglátó terasz: függőleges és vízszintes ideiglenesen, maximum 6 hónapig fennálló, szerkezetekkel határolt tér*

*25. Totemoszlop: olyan hirdető berendezés, amely a kereskedelem, szolgáltatás, vendéglátás célját szolgáló objektum nevét, az ott folyó tevékenységet, illetve az ott árusított áruval kapcsolatos hirdetést, hirdetményt külön e célra készített építményen jeleníti meg.”*

3.§

(1) Az R. 6.§ (6a) bekezdése helyébe a következő rendelkezés lép:

„(6a) A védetté nyilvánításról a képviselő-testület dönt.”

(2) Az R. 6.§ a következő (6b) bekezdéssel egészül ki

„(6b) A védetté nyilvánításról, vagy annak megszüntetéséről szóló döntést, megelőzően az Önkormányzat honlapján közzétett hirdetmény útján tájékoztatni és levélben értesíteni kell a (8) bekezdés a-e pontja szerinti feleket.”

4.§

A R. 9.§ (2) bekezdése helyébe a következő rendelkezés lép:

*„(2) Kerületi egyedi építészeti értéken csak olyan beavatkozás végezhető, amely nem eredményezi a helyi védett érték teljes vagy részleges bontását, megrongálását, átalakítását, építészeti karakterének részleges vagy teljes megváltoztatását, kivéve értékvizsgálati dokumentációval alátámasztott esetben, ha az nem okozza eredetiségének és a településképnek kedvezőtlen irányú megváltoztatását.”*

5.§

(1) Az R. 12.§ (2) bekezdés b) pontja helyébe a következő rendelkezés lép:

*„[Új építmény elhelyezése vagy meglévő épület tömegének megváltoztatása esetén (például tetőidom) az alábbi szabályokat kell betartani:]*

*b) új vagy átalakítandó magastetők hajlásszöge az épülettel szomszédos épületek tetősíkjának hajlásszögétől 5 fokkal térhet el, kivéve, ha szomszéd épület lapostetős, vagy manzárd tetős;.”*

(2) Az R. 12.§ (4) bekezdés b) pontja helyébe a következő rendelkezés lép:

*„(Klímaberendezésekre vonatkozó előírások:)*

*b) meglévő épületeken közterületről látható homlokzaton ablak-klímaberendezés és klímaberendezések kültéri egysége csak*

*ba) az épület részeként,*

*bb) építészeti tagozat által takartan,*

*bc) nyílászáró síkjától kültér felé el nem térően, és*

*bd) az épület megjelenéséhez illeszkedve*

*helyezhető el;”*

(3) Az R. 12.§ (8)-(8c) bekezdése helyébe a következő rendelkezések lépnek:

*„(8) Meglévő épületek közterületről látható nyílászáróit és árnyékoló szerkezeteit méretében, formájában, beépítésének síkjában, anyagában, színében, osztásában az eredetivel megegyezően kell felújítani, vagy cserélni.*

*(8a) Védett épületek nyílászáróinak hang- és hőszigetelő képességének javítását a belső szárny cseréjével, átalakításával, felújításával és az üvegezés cseréjével kell megvalósítani.*

*(8b) Műanyag nyílászárók elhelyezése közterületről láthatóan*

*a) Belső-Erzsébetvárosban és a Városligeti fasor melletti villasoron nem megengedett;*

*b) Középső-Erzsébetvárosban és Külső-Erzsébetvárosban kizárólag 1945 után épült épületek esetén, és kizárólag a teljes homlokzatra kiterjedően megengedett.*

*(8c) Áru- és pénzautomata kizárólag portálba süllyesztve helyezhető el, kizárólag nem védett épületen.”*

6.§

Az R. 14.§ (1) bekezdése helyébe a következő rendelkezés lép:

*„(1) Ha szabályozási terv másként nem rendelkezik, a területen a telkek csak zártsorú beépítési móddal építhetők be. Meglévő zöldfelület megtartása érdekében hézagosan zártsorú beépítés is létesíthető”*

7.§

Az R. 22.§ (7) bekezdése helyébe a következő rendelkezés lép:

*„(7) A közterületen fogyasztó teret a jogszabályoknak megfelelően és úgy kell kialakítani, hogy a megmaradó szabad gyalogos terület szélessége legalább*

*a) 2 méter legyen*

*b) Erzsébet körúton 3 méter legyen.”*

8.§

Az R. 23.§ (5) bekezdése helyébe a következő rendelkezés lép:

*„(5) Téliesített vendéglátó terasz, és egyéb építmény a területen KAT alapján, kizárólag közkertben, közparkban létesíthető kioszk kiegészítéseképpen a (2) és (3) bekezdés egyidejű betartásával.”*

9.§

Az R. 25.§ (6) bekezdése helyébe a következő rendelkezés lép:

*„(6) A területen hologram, lézer, futófény, villogó fényhatású berendezés nem helyezhető el.”*

10.§

Az R. 26.§ (6) bekezdése helyébe a következő rendelkezés lép:

*„(6) Citylight berendezés, digitális kijelző csak utas váróban és közterületi illemhely berendezésein, valamint aluljáróban KAT alapján helyezhető el, legfeljebb 110 x 170 cm mérettel..”*

11.§

Az R. 27.§ (6) bekezdése helyébe a következő rendelkezés lép:

*„(6) Cégtáblára, címtáblára, cégfeliratra vonatkozó előírások:*

*a) elhelyezése a földszinti portál részeként, vagy a földszinti portál felett, az osztópárkány alatti sávban, illetve a mezzanine szintet (az egységes építészeti motívumokkal – nyílás, boltív – összefogott belső szintet, félemeletet, a földszinti nyíláson belül megjelenő galériaszintet) az emelettől elválasztó sávban történhet;*

*b) rendeltetési egységenként legfeljebb 1 darab helyezhető el vízszintesen, azonos megjelenésű portálok osztósávján azonos megjelenésű kialakítással;.*

*c) mérete nem haladhatja meg az üzlet homlokzati felületének 20 %át;*

*d) vízszintes cég- vagy címtáblák helyett önálló betűkből álló felirat elhelyezhető, amely egy-egy jellemző, domborított, vagy lézervágott logóval, egyéb relief jellegű ábrázolással is kiegészíthető,*

*e) csak úgy szabad elhelyezni, hogy a faltest eredeti állapota megőrizhető legyen, a meglévő kváder, vakolat, burkolat stb. nem bontható el.”*

12.§

(1) Az R. 28.§ (2) helyébe a következő rendelkezés lép:

*„(2) A településképi bejelentési kötelezettség teljesítése, illetve tudomásul vétele polgárjogi igényt nem dönt el, és nem mentesít az egyéb jogszabályok által előírt hatósági engedélyek megszerzésének kötelezettsége alól.”*

(2) Az R. 28.§-a következő (3) bekezdéssel egészül ki:

*„(3) Nem kell településképi bejelentési eljárást lefolytatni Önkormányzat által kihelyezendő, kihelyezni tervezett tájékoztató, figyelmeztető, veszélyt jelző, tiltó, figyelemfelhívó tábla elhelyezése esetén.”*

13.§

Az R. 30.§-a a következő (4) bekezdéssel egészül ki:

*„(4) Utólagosan bejelentett bejelentés köteles építési tevékenység esetén, amely a követelményeknek megfelel és tudomásul vehető, a 36. §. (4) bekezdésében meghatározott bírságtétel kiszabható.”*

14.§

Az R. 31.§ (2) bekezdése helyébe a következő rendelkezés lép:

*„(2) A Polgármester településképi bejelentéssel kapcsolatos döntését a Főépítész készíti elő.”*

15.§

Az R. 32.§ (1) bekezdése helyébe a következő rendelkezés lép:

*„(1) Településképi véleményezési eljárást kell lefolytatni minden építési-, bontási és fennmaradási engedélyezési eljárást megelőzően azon esetek kivételével, ahol jogszabály más Tervtanács hatáskörét állapítja meg, valamint építési engedélyezés módosítása során .”*

16.§

(1) Az R. 33.§ (2) bekezdése helyébe a következő rendelkezés lép:

*„(2) A Polgármester településképi véleményét – a 33. § (3) – (5) bekezdéseiben foglaltak alapján – a Főépítész készíti elő. .”*

(2) Az R. 33.§ (5) bekezdése helyébe a következő rendelkezés lép:

*„(5) A településképi véleményt – a kérelem beérkezésétől számított legfeljebb 15 napon belül – meg kell küldeni a kérelmezőnek és az (1) bekezdés szerint megadott elektronikus tárhelyre is fel kell tölteni (pdf formátumban), amennyiben ennek technikai feltételei adottak..”*

17.§

Az R. 35.§ (4) bekezdése helyébe a következő rendelkezés lép:

*„(4) A beépítés javasolt ütemezése megfelel-e a rendezett Településképpel kapcsolatos követelményeknek.”*

18.§

(1) Az R. 36.§ (1) bekezdése helyébe a következő rendelkezés lép:

*„Településképi kötelezési eljárást kell lefolytatni az 5. mellékletben felsorolt esetekben.”*

(2) Az R. 36.§ (4) bekezdése a következő j) ponttal egészül ki:

*„(A polgármester a településkép-védelméről szóló 2016. évi LXXIV. törvény 11.§ bekezdése szerint a jogszabálysértés megszüntetésére felhívó végzésben meghatározott határidő eredménytelen eltelte esetén e magatartás elkövetőjével szemben településkép-védelmi bírság kivetését rendelheti el a kötelezéssel egyidejűleg, amelynek összege)*

*j) egyéb építmények esetében*

*ja) magánszemélynek legalább 200.000,- Ft, legfeljebb 2.000.000,- Ft*

*jb) jogi személyiség esetén legalább 400.000,- Ft, legfeljebb 2.000.000,- Ft.”*

19.§

(1) Az R. 1. melléklete helyébe az 1. melléklet lép.

(2) Az R. 5. melléklete helyébe a 2. melléklet lép.

20. §

Hatályát veszti az R.

a) 12.§ (4) bekezdés e) pontja,

b) 21.§ (3) bekezdése,

c) 22.§ (5) bekezdése,

d) 24.§ (4a) bekezdése.

21.§

E rendelet rendelkezéseit a hatálybalépését követően indult eljárásokban is alkalmazni kell.

22. §

Ez a rendelet a kihirdetést követő napon lép hatályba, és a kihirdetését követő második napon hatályát veszti.

**Tóth László Niedermüller Péter**

jegyző polgármester

**Záradék**

A rendelet kihirdetése 2022. szeptember ……. a Szervezeti- és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**Tóth László**

**jegyző**

**Indokolás**

**Általános indoklás**

Erzsébetváros Településképi Rendeletének (ETKR) (25/2017 (X.09.) sz. ök. rendeletének jogharmonizációja szükséges az időközben megváltozott jogszabályi környezettel, valamint több kisebb pontosítása vált szükségessé a gyakorlati használhatóság érdekében. A helyi védett épületek listája bővült, ennek átvezetése szükségessé vált.

**Részletes indokolás**

1.§

Módosításra került a rendelet bevezető része.

2. §

Kiegészítésre és pontosításra kerültek a rendeletben használt fogalmak.

3. §

Kerületi helyi építészeti értékvédelem alá helyezés elrendelésének és megszüntetésének szabályai pontosításra kerültek.

4.§

Pontosításra kerültek a kerületi építészeti értékeken végezhető beavatkozások.

5. §

Pontosításra és kiegészítésre kerültek a kerületi építészeti értékvédelem alatt álló területre vonatkozó egyedi építészeti követelmények.

6. §

Pontosításra és kiegészítésre kerültek Belső-Erzsébetváros, Középső-Erzsébetváros, Külső-Erzsébetváros területeire vonatkozó szabályok.

7.§

Pontosításra kerültek a közterületen fogyasztó terek elhelyezésének szabályai.

8.§

Pontosításra került a téliesített vendéglátó terasz, és egyéb építmény elhelyezésnek szabálya.

9-10. §.

Pontosítása kerültek a hirdető- és reklámberendezések elhelyezésének általános szabályai.

11.§

Pontosítása került Cégér, cégtábla, címtábla, cégfelirat, felíró tábla elhelyezésére vonatkozó szabály.

12-14. §

Pontosításra kerültek a településképi bejelentés szabályai.

15-17. §

Pontosításra kerültek a településképi véleményezés szabályai, szempontjai.

18.§

Pontosításra kerültek a településképi kötelezés szabályai, szempontjai.

19.§

Módosulnak a rendelet mellékletei.

20-22. §

Hatályba léptető rendelkezések.

1. melléklet a …./2022. (…..) Ök rendelethez

1. melléklet a 25/2017. (X.09.) Ök rendelethez

A KERÜLETI ÉPÍTÉSZETI ÉRTÉKVÉDELEM ALATT ÁLLÓ INGATLANOK JEGYZÉKE

1.1. KERÜLETI ÉPÍTÉSZETI ÉRTÉKVÉDELEM ALATT ÁLLÓ TERÜLET

a) Városszerkezet, telekstruktúra: Erzsébetváros teljes területe

b) utcakép  
1.Barát utca  
2.Szövetség utca

c) Város- és tájkarakter elem: Állatorvostudományi Egyetem kertje (Budapest, VII. István u. 2. Hrsz 33298)

1.2. KERÜLETI ÉPÍTÉSZETI ÉRTÉK

|  | A | B | C | D |
| --- | --- | --- | --- | --- |
|  | **UTCA NÉV** | **HSZ.** | **HRSZ.** | **MEGJEGYZÉS** |
| **1.** | Nagy Diófa utca | 8. | 34471 | A homlokzat várostörténeti emlék, különös tekintettel az utcai párkánymagasságra |
| **2.** | Damjanich utca (Bethlen Gábor utca 47.) | 17. | 33422 | Kiemelt Városszerkezeti elhelyezkedés, kompakt, harmonikus tömeg |
| **3.** | Damjanich utca | 17. | 33422/0/A/6 | Az I. emelet 1. szám alatti lakás kiemelten védendő besorolású. |
| **4.** | Akácfa utca | 63. | 34088 | teljes épület |
| **5.** | Dembinszky u. | 44 | 33358 | teljes épület |
| **6.** | Hernád utca | 22 | 33179 | teljes épület |
| **7.** | Kisdiófa utca | 3 | 33124 | teljes épület |
| **8.** | Síp utca | 6 | 34510 | teljes épület |

2. melléklet a …./2022. (…..) Ök rendelethez

5. melléklet a 25/2017. (X.09.) Ök rendelethez

A TELEPÜLÉSKÉPI BEJELENTÉSI ELJÁRÁST KELL LEFOLYTATNI AZ ALÁBBI ESETEKBEN

1. Településképi bejelentési eljárást kell lefolytatni a (314/2012. (XI. 8.) Korm. rendeletben megjelölt építési engedély nélkül végezhető, valamint a jogerős építési engedélytől eltérően, módosított építési engedély nélkül végezhető alábbi építési és bontási tevékenységek esetén:

1.1. Épület utcai homlokzatának megváltoztatása, felújítása (különösen utólagos hőszigetelése, színezése, felületképzésének megváltoztatása; homlokzati nyílászárók külső szárnyát érintő felújítása, átalakítása, cseréje; előtető, védőtető, árnyékoló, ernyőszerkezet, stb. építése, meglévő felújítása, helyreállítása, átalakítása, korszerűsítése, bővítése), utcai traktusának bontása.,

1.2. Építmény közterületről látható részén szellőző-, égéstermék kivezető, klímaberendezés, áru- és pénzautomata, valamint antenna létesítése.

1.3. Az 1945 előtt megvalósult épületek építészeti tagozatainak, homlokzaton megjelenő épületrészeinek átalakítása, bontása, cseréje.

1.4. A kereskedelmi, vendéglátó rendeltetésű építmény, jármű, járműszerelvény (valamint azok kiszolgáló létesítményei, berendezései), vendéglátó terasz építmény (különösen határoló fal, árnyékoló, napellenző – a napernyő kivételével –, téliesítéssel összefüggő határoló szerkezet), továbbá levegővel felfújt vagy feszített fedések (sátorszerkezetek) elhelyezése, építése, meglévő felújítása, helyreállítása, átalakítása, korszerűsítése, bővítése, megváltoztatása.

1.5. Nem emberi tartózkodásra szolgáló építmény építése, átalakítása, felújítása, valamint bővítése.

1.6. Üvegház építése, bővítése, meglévő felújítása, helyreállítása, átalakítása, megváltoztatása.

1.7. Fóliasátor építése, bővítése, meglévő felújítása, helyreállítása, átalakítása, megváltoztatása.

1.8. Téliesített vendéglátó terasz.

1.9. Közterületről látható kerítés bontása, építése, meglévő felújítása, helyreállítása, átalakítása.

1.10. Új, önálló (homlokzati falhoz rögzített vagy szabadon álló) égéstermék-elvezető kémény építése, átalakítása.2. [3] Településképi bejelentési eljárást kell lefolytatni az önálló rendeltetési egységek számának növelése esetén, valamint meglévő építmények rendeltetésének, önálló rendeltetési egységének használati módjának megváltoztatásakor.

2. Településképi bejelentési eljárást kell lefolytatni az önálló rendeltetési egységek számának növelése esetén, valamint meglévő építmények rendeltetésének, önálló rendeltetési egységének használati módjának megváltoztatásakor.

3. Településképi bejelentési eljárást kell lefolytatni az építmények, épületek közterületről látható homlokzatára, kapujára, az építési telek közterületről látható kerítésére, kerítéskapujára rögzített, illetve közterületen, vagy közforgalom céljára megnyitott magánterületen reklámcélú berendezéseket (beleértve a szerkezetet, a felületet, a feliratot, a grafikát) érintő alábbi építési-szerelési-átalakítási munkák esetében:

3.1. önálló reklámtartó építmény,

3.2. cégér, cégfelirat, cégtábla, címtábla,

3.3. fényreklám, világító tábla, felíró-tábla, figyelemfelkeltő berendezés, molinó, reklámgrafika, reklámvitrin, kirakatszekrény, totemoszlop, kandeláber reklám építési reklámháló,

3.4. integrált információ-hordozó berendezés vagy szerkezet, amennyiben a felülete a 2,0 m2 meghaladja,

3.5. 7. sz. mellékletben meghatározott közterületeken önálló betűkből vagy relief ábrázolással készült álló felirat

létesítése, meglévő átalakítása.