|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület** **2022. szeptember 21-i rendes ülésére**

|  |  |
| --- | --- |
| **Tárgy:** | Javaslat a VEKOP pályázatokkal kapcsolatos döntések meghozatalára |

**Készítette:**

Nagy Nóra

kabinetvezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

I.

Budapest Főváros VII. kerület Erzsébetváros Önkormányzata 2016-ban nyújtotta be a **VEKOP-6.2.1-15-2016-0003 azonosító számon futó „Csányi utcai Krízis tömb szociális célú rehabilitációja”** című projektjét, melynek eredményeként 2018-ban Támogatási Szerződést kötött. Az elnyert támogatási összeg: 1 217 021 954 Ft.

A projekt átfogó célja volt a helyi fizikai-társadalmi-gazdasági leszakadás megállítása, valamint olyan fizikai és szociális környezet megteremtése, ahol rendezett közösségi terek, minőségi lakásállomány, valamint a komplex, különböző célcsoportok igényeit szolgáló programok lehetővé teszik a helyi, szociálisan hátrányos helyzetű lakosság integrációját és életminőségük javulását.

A fejlesztés konkrét célja a Csányi utca 4-8. számú ingatlanok teljes felújítása, ezáltal az élhetőség növelése, az energiahatékonysági szempontú fejlesztések révén a lakhatási költségek fenntarthatóvá tétele, hozzájárulva a megfizethető lakásformák kialakításához.

A pályázati felhívás központi eleme a szociális városrehabilitáció, önmagában a lakásfelújítások nem támogathatók. A Projektelőkészítő Tanulmány, majd a Megvalósíthatósági Tanulmány is ennek függvényében készült el. A projektben az ún. szoft elemek megvalósításának elősegítése érdekében konzorciumi partner a Bischitz Johanna Humán Szolgáltató Központ (BJHK) valamint a Harmónia Egyesület lett. A Humán Szolgáltató Központtal érdemi egyeztetés nem történt a benyújtandó pályázati anyaghoz szükséges konzorciumi nyilatkozat aláírásáig, melyre a konzorciumvezető kérte fel az intézményvezetőt. A Projektelőkészítő Tanulmány így a BJHK közreműködése nélkül készült el, azt egy külső, szerződött partner cég készítette adatelemzés és a 2011. évi népszámlálási adatok alapján. A lakosság hátrányos helyzet szempontú vizsgálata, a szoft programok tekintetében az igények felmérése nem történt meg.

A szerződés megkötése után a BJHK, mint konzorciumi tag elvégezte a jelenlét típusú szociális munkát, melynek során megállapította, hogy nem teljesíthetők a vállalt indikátorok.

Az akcióterületen élő lakosság kor szerinti összetétele alapján reálisan 320 fő tartozhat az elvárt 16-54 éves korosztályba, mely alapján az egyéni fejlesztési tervvel érintetteknél maximum 128 fő lehet az eredményelvárás, szemben a Projektelőkésztő Tanulmányban vállalt 250 fővel.

A programokban a jogosultságot adó területen élő hátrányos helyzetű lakosságnak (krízistömbök lakói) kellene az elsődleges célcsoportnak lennie – a 16-54 éves korosztályi elváráson belül –, de már a mobilitásban érintettek végzettségi adataiból látszik, hogy ez nem teljesíthető. A felújításra jelölt, krízis tömbként definiált bérleményekben élők sajátosságai (8 általánoson túli végzettség, nem állástalanok 1 éve, sok az 54 éven túli) nehéz helyzetet teremtenek, olyan célcsoporttal kellene dolgozni, akik nem felelnek meg a pályázati felhívás követelményeinek.

Kiemelt nehézséget okozott a hátrányos helyzet feltételeinek hiánya az elért akcióterületi lakosságban, a csökkentett Egyéni Fejlesztési Terv szám esetén is kérdéses volt a teljesíthetőség. Együttműködést szinte kizárólag a mobilitásban (lakásfelújításban) érintettekkel sikerült kialakítani, az akcióterület szolgáltatásigénye a szociális szolgáltatásokban is alacsony. Az akcióterületen a Projektelőkésztő Tanulmány adata szerint 86 önkormányzati tulajdonban lévő lakás található. Az akcióterületi lakásállomány egészére kiterjedő kapcsolatfelvétel kísérletét követően – személyes címfelkeresések és tájékoztató levél, tulajdonjogtól függetlenül – 82 háztartással sikerült felvenni a kapcsolatot. 23 háztartás esetén készült egyéni fejlesztési terv, mely 55 főt érint, ám ebből csupán 29 fő tartozik a 16-54-es korosztályba.

A jelenlegi társadalmi helyzet tehát a fejlesztés jogszerűségét, a pályázatban kiírt céloknak való megfelelőséget kérdőjelezi meg.

A projekt kockázata, tekintettel a szociális indikátorok teljesíthetetlenségére, rendkívül magas. Amennyiben egy vállalt indikátor nem éri el a támogatási szerződésben meghatározott érték 75%-át, a támogatás teljes összegének visszafizetésére kötelezik a kedvezményezettet, amennyiben 75-90 %-os teljesítés történik, úgy arányos támogatás lehetséges csak, tehát a kiutalt előleg egy részét kell visszafizetni, 90% feletti teljesítés esetén a szerződés teljesítettnek minősül.

A Csányi utcai krízis tömb esetében a vállalt indikátorok 75%-át sem tudja az önkormányzat teljesíteni, a projekt ellehetetlenült, ezért javasoljuk a projekttől való visszalépést.

II.

A Pénzügyminisztérium, mint Támogató és Erzsébetváros Önkormányzata, mint Támogatott között 2018. októberében támogatási szerződés jött létre.

A **VEKOP-6.2.1-15-2016-00004 azonosítószámú projekt** keretében megvalósítandó fejlesztés célja a VII. kerület veszélyeztetett besorolású területének - **Verseny utca és környéke - szociális célú rehabilitációja**. A veszélyeztetett tömbön belül a fókuszpont a Verseny utca 20., 22-24. házszámú épületek (a Verseny utca 20. szám alatti tömb bontása mellett) voltak. A Támogatási Szerződés összeg: 829 892 337,- Ft.

A támogató döntést megalapozó háttér dokumentumok társadalmi-szociális tartalma – a 2016. évi társadalmi környezet és a 2011. évi KSH népszámlálási adatok alapján – a 2020. évi helyzettől lényegesen eltérő helyzetet mutattak. A kerület szociális problémái változtak, átstrukturálódtak, de nem szűntek meg. A megváltozott szociális helyzet problémáinak megoldására Erzsébetváros Önkormányzatának Integrált Településfejlesztési Stratégiájának lehatárolásait figyelembe véve kezdeményeztük a projekt módosítását, bővítését. Erzsébetváros Képviselő-testülete a projektre vonatkozó bővített koncepciótervet egyhangú döntéssel a 606/2020. (VIII.25.) határozatával támogatta. A koncepcióterv szerint a Verseny u. 22-24. szám alatti ingatlanon fennálló 24 lakásos, rossz állapotú, korszerűtlen tér-struktúrával és lakásokkal rendelkező épület elbontásra kerül, és az eredeti műszaki tartalom helyett egy 80 lakásos ingatlan kialakítása valósul meg a területen. A módosított koncepciónak köszönhetően egyidejűleg megvalósítható a lakókörnyezeti minőség javítása, a helyi társadalom fejlesztése és kohéziójának növelése, valamint külső Erzsébetváros leromlott területeinek fejlesztése.

Az új lakóépület tervezésére tervezői közbeszerzést írt ki az önkormányzat, melynek eredményeképpen a ZIP Architects Kft. elkészítette a terveket.

A tervezett új lakóépület igazodik a helyszín adta lehetőségekhez és a beépítés követi a helyi adottságokat úgy, hogy a lehető legnagyobb udvar és zöldfelület alakulhasson ki a telken a kívánt lakásszám biztosítása mellett. A 20 szociális bérlemény ezáltal – magasabb albetét szám mellett – a lakótömb különböző pontjain válik kijelölhetővé, integrálva a leginkább rászoruló családokat és egyidejűleg 56 bérleménnyel támogatva a nem szegregált, de a piaci árú bérleményekből kiszoruló – ezáltal az elszegényedés által fenyegetett – kerületben élőket is. Az esélyteremtés ily módon kétirányú; egyidejűleg támogatja a társadalmi integrációban a lakosság befogadó és a beilleszkedő tagjait.

Budapest Főváros Kormányhivatala Építési és Örökségvédelmi Főosztálya BP/2603/00056-5/2022. ügyiratszámú határozatában az építési engedélyt megadta. (ÉTDR azonosító: 202100076996, ÉTDR iratazonosító: IR-000695287/2022). A kivitelezés megkezdéséhez közbeszerzési eljárás lefolytatására van szükség, az eljárás dokumentumainak tervezete elkészült.

Az időközben módosult adózási szabályok és a piaci feltételek megváltozása az új műszaki tartalom alapján a projekt tervezett költségvetését módosította. A növekmény becsült értékére tervezői költségbecslés készült. Tekintettel arra, hogy a pályázati forrás nem emelhető, így a kiviteli tender eredménye alapján létrejövő költségnövekmény a saját erő növelésével fedezendő. A saját erő rendelkezésre állásáról – kötelezettségvállalással terhelt pénzeszköz –, és időbeni ütemezéséről – lekötött keret – **a Képviselő-testület 3/2022. (II.17.) számú határozatában úgy döntött, hogy „nem fogadja el az** alábbi határozati javaslatot

1. a 2022-es évben 3.000.000.000,- Ft, a 2023-as évben 2.222.757.450,- Ft tehát összesen 5.222.757.450.- összegben a költségvetési rendeleteiben a fedezetet biztosítja.

2. a beruházás teljes bekerülési költsége tartalmazza az eredeti VEKOP-6.2.1.-15-2016-00004 támogatási szerződés módosítását követően az építési beruházásához kapcsolódó 601.843.000.- Ft összeget is.”

Tekintettel arra, hogy közbeszerzési eljárást csak meglévő fedezet mellett lehet elindítani, így a projekt leállt.

**A projekt időbeni kiterjedése - a módosított támogatási szerződés alapján**

A módosított projekt befejezése, pénzügyi zárása az alábbiak szerint lehetséges:

|  |  |  |
| --- | --- | --- |
|  | eredeti | módosított |
| A projekt fizikai befejezésének határideje | 2021.12.29. | 2023.05.30. |
| A záró elszámolás benyújtásának határideje | 2022.03.29. | 2023.06.30. |

A módosítási kezdeményezést a szerződő hatóság tudomásul vette. Az Támogatási Szerződés módosításának részleteit az EPTK felületén keresztül rendezte.

A szerződő hatóság 2022. júliusában közleményt adott ki az alábbi tartalommal:

„3.2 „A projekt műszaki-szakmai tartalmával és a megvalósítással kapcsolatos elvárások” 30) pontban a megvalósítás időtávja maximum 75 hónapra változott”

„3.3.2 „A projekt végrehajtására rendelkezésre álló időtartam” pontban a projekt fizikai befejezésére rendelkezésre álló időtartam 75 hónapra módosult”

„A projekt végrehajtására rendelkezésre álló időtartam” és 5.6 „Az elszámolhatóság további feltételei” pontokban a befejezési dátum 2023.12.31-re módosult.

A Széchenyi 2020 keretében megjelent „A leromlott településrészeken élő alacsony státuszú lakosság életkörülményeinek javítása, társadalmi és fizikai rehabilitációja Budapesten” című (VEKOP-6.2.1-15 kódszámú) felhívás módosulása keretében a megvalósítási határidő meghosszabbításra került ugyan, de csak néhány hónappal. Ez abban az esetben sem elegendő a megvalósításhoz, ha a Képviselő-testület módosítaná korábbi döntését, és biztosítana fedezetet a beruházáshoz, hiszen a sikeres közbeszerzési eljárásra, valamint a műszaki megvalósításra nagyságrendileg több, mint 24 hónap szükséges.

Fentiek alapján a Támogatási Szerződés feltételei nem teljesíthetőek, a beláthatatlan költségnövekedés és időhiány miatt nem vállalható a projekt, ezért javasoljuk a projekttől való visszalépést.

**Határozati javaslat**

**I.**

**Budapest Főváros VII. kerület Erzsébetváros Önkormányzata Képviselő-testületének …./2022. (IX.21.) határozata a VEKOP-6.2.1-15-2016-0003 számú projekttel kapcsolatosan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. kezdeményezi a támogatási szerződés Támogatóval történő közös megegyezéssel való megszüntetését,
2. felhatalmazza a Polgármestert, hogy ennek érdekében a szükséges intézkedéseket megtegye és a támogatási szerződés megszüntetéséről szóló dokumentumot aláírja,
3. felhatalmazza a Polgármestert a támogatás visszafizetése érdekében szükséges előirányzat átcsoportosítások végrehajtására és előirányzat biztosítására az esetlegesen felmerülő kamatfizetési kötelezettség miatt mind az önkormányzatnál, mind a Bischitz Johanna Integrált Humán Szolgáltató Központnál,
4. felkéri a Polgármestert, hogy a támogatás visszafizetését követően szüntesse meg a Magyar Államkincstárnál vezetett EU forr. fin. progr. leb. szla-VEKOP-6.2.1-15-2016-00003 Csányi utcai Krízis tömb rehab 10023002-00357065-00000024 számlát,
5. felkéri a Bischitz Johanna Integrált Humán Szolgáltató Központ vezetőjét, hogy a támogatás visszafizetését követően szüntesse meg a Magyar Államkincstárnál vezetett EU forr.fin.progr.leb.szla-VEKOP-6.2.1-15-2016-00003 Csányi utcai Krízis tömb szoc.célú rehab. 10023002-00357405-00000017 számlát.

**Felelős:** Niedermüller Péter polgármester

**Határidő:** 2023. szeptember 30.

**II.**

**Budapest Főváros VII. kerület Erzsébetváros Önkormányzata Képviselő-testületének …./2022. (IX.21.) határozata a VEKOP-6.2.1-15-2016-0004 számú projekttel kapcsolatosan**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. kezdeményezi a támogatási szerződés Támogatóval történő közös megegyezéssel való megszüntetését,
2. felhatalmazza a Polgármestert, hogy ennek érdekében a szükséges intézkedéseket megtegye és a támogatási szerződés megszüntetéséről szóló dokumentumot aláírja,
3. felhatalmazza a Polgármestert a támogatás visszafizetése érdekében szükséges előirányzat átcsoportosítások végrehajtására és előirányzat biztosítására az esetlegesen felmerülő kamatfizetési kötelezettség miatt mind az önkormányzatnál, mind a Bischitz Johanna Integrált Humán Szolgáltató Központnál,
4. felkéri a Polgármestert, hogy a támogatás visszafizetését követően szüntesse meg a Magyar Államkincstárnál vezetett EU forr. fin. progr. leb. szla-VEKOP-6.2.1-15-2016-00004 Verseny utcai Veszélyeztetett tömb rehab 10023002-00357065-00000017 számlát,
5. felkéri a Bischitz Johanna Integrált Humán Szolgáltató Központ vezetőjét, hogy a támogatás visszafizetését követően szüntesse meg a Magyar Államkincstárnál vezetett EU forr.fin.progr.leb.szla-VEKOP-6.2.1-15-2016-00004 Verseny utcai vesz.tömb szoc.célu rehab. 10023002-00357405-00000024 számlát.

**Felelős:** Niedermüller Péter polgármester

**Határidő:** 2023. szeptember 30.

Budapest, 2022. szeptember 8.

Niedermüller Péter

polgármester

Mellékletek:

Támogatási szerződés és 1. számú módosítása VEKOP-6.2.1-15-2016-0003

Támogatási szerződés VEKOP-6.2.1-15-2016-00004